Kota Samarahan akan membangun dengan lebih ‘gah’

KUCHING: Kota Samarahan bakal membangun dengan lebih ‘gah’ dalam tempoh tujuh tahun akan datang dengan penubuhan pelbagai kemudahan dan institusi penting berkaitan penjagaan kesihatan.

Premier Sarawak, Datuk Patinggi Tan Sri Abang Johari Tun Openg berkata penubuhan pelbagai institusi penting itu akan memacu ke arah pekerjaan bergaji tinggi.

Bagaimanapun katanya, semua itu juga akan memerlukan usaha untuk menyuraikan masalah kekesakan lalu lintas.

Beliau berkata pemasangan lampu isyarat pintar dan projek pelebaran jalan sebagai langkah mengurangkan kesesakan jalan raya di Samarahan hanya langkah sementara.

“Sebab itu kita merancang untuk membina jalan lencongan bagi menyuraikan kenderaanm yang boleh membantu mengurangkan kesesakan lalu lintas di sepanjang jalan utama.

“Selain jalan biasa, pembinaan jalan lain sedang dilaksanakan untuk menghubungkan Tanjung Bako ke Jambatan Sejingkat yang baharu dan terus ke Petra Jaya,” katanya.

Beliau berkata demikian ketika berucap merasmikan sambutan ulang tahun ke-25 Majlis Perbandaran Kota Samarahan (MPKS) di Hotel Hilton, di sini, malam tadi.

Abang Johari berkata, kawasan di Samarahan juga akan menjadi sangat sibuk dan semakin berkembang dengan pelbagai pembangunan baharu yang dinamakan sebagai ‘hab kluster’.

“Pusat Jantung Sarawak dan Institut Penyelidikan Gambut Tropika Sarawak (TROPI) sudah pun ada di sini (Samarahan) manakala Pusat Penyakit Berjangkit Sarawak (SIDC) dan Pusat Kanser juga akan diwujudkan di sini nanti.

“Dengan penubuhan pelbagai institusi kesihatan, ia akan membawa masuk ramai pakar, penyelidik profesional serta pekerjaan bergaji tinggi yang seterusnya akan memerlukan pembangunan perumahan untuk memenuhi keperluan rakyat,” katanya.

Hadir sama ialah isteri Abang Johari, Datuk Amar Jumaani Tuanku Bujang, Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah dan Pengerusi MPKS, Dato Peter Minos.

Oleh RYNNA SHA’ERRA

See author's posts


Pasaran harta tanah dijangka kekal

KUALA LUMPUR: Pasaran harta tanah Malaysia dijangka kekal
berdaya tahan walaupun menghadapi ekonomi mencabar tahun ini disebabkan
penularan pandemik Covid-19 dengan perumahan mampu milik dan penyelesaian yang
tepat kepada harta tanah siap dibina tidak terjual akan terus menjadi agenda
utama kerajaan.

Jabatan Penilaian dan Perkhidmatan Harta Malaysia (JPPH)
dalam satu kenyataan semalam berkata, pemantauan rapi terhadap pelaksanaan
program di bawah Dasar Perumahan Nasional 2.0 (2018 hingga 2025) dan pelbagai
insentif yang telah diperkenalkan untuk mempromosi pemilikan rumah di kalangan
rakyat Malaysia dijangka dapat mengatasi situasi siap dibina tidak terjual pada
tahun akan datang.

“Sebagaimana jangkaan Bank Negara Malaysia bahawa ekonomi
Malaysia akan kembali meningkat pada 2021, selari dengan unjuran pemulihan
global, pasaran harta tanah juga diramalkan berada di aliran yang sama.

“JPPH akan terus memantau dan menilai kesan yang dijangka
akibat pandemik ini ke atas pasaran harta tanah Malaysia dan akan memberikan
nasihat kepada kerajaan untuk memastikan pasaran kekal teguh,” kata jabatan itu
bersempena dengan pelancaran sembilan laporan termasuk Pasaran Hartanah
Malaysia 2019.

Menurut JPPH terdapat kemungkinan risiko penurunan jangka
pendek yang tinggi kesan daripada penularan pandemik Covid-19 yang tidak
dijangka di seluruh dunia yang mungkin merendahkan jangkaan pertumbuhan
ekonomi, terutamanya bagi setengah tahun pertama tahun 2020.

Wabak yang menjejaskan seluruh dunia itu dijangka
mempengaruhi ekonomi dunia dan juga ekonomi Malaysia, khususnya sektor
berkaitan pelancongan seperti syarikat penerbangan, peruncitan, makanan dan
minuman dan hospitaliti; termasuklah sektor perkilangan dan perkhidmatan
terpilih.

“Sejauh mana kesannya ke atas ekonomi Malaysia akan
bergantung kepada tempoh dan penyebaran wabak itu bukan sahaja di Malaysia
tetapi juga di negara lain, terutamanya negara yang menjadi rakan dagang utama
Malaysia.

“Pelbagai insentif diberikan oleh kerajaan dalam usaha
mengurangkan kesan terhadap pasaran harta tanah. Bagaimanapun, dalam pasaran
yang mencabar, ditambah pula dengan penurunan keyakinan pengguna dan komuniti
perniagaan, aktiviti dan serapan pasaran dilihat akan cenderung lebih
perlahan,” kata jabatan itu.

Laporan lain yang dilancarkan JPPH semalam ialah Laporan
Pasaran Harta 2019, Laporan Stok Harta Tanah 2019, Laporan Status Harta Tanah
2019, Indeks Harga Rumah Malaysia 2019, Laporan Bangunan Perdagangan:
Penghunian dan Kedapatan Ruang Boleh Sewa 2019, Indeks Sewaan Pejabat Binaan
Khas (PBO-RI) Lembah Klang, Johor Bahru dan George Town 2019, Harga Kediaman
Sukuan/ Tahuan Terkini 2019, Laporan Pindah Milik Harta Tanah RM10 Juta Jilid
16 dan Laporan Jual Beli Tanah Ladang Jilid 26.

Laporan Pasaran Harta Tanah Malaysia menunjukkan bahawa
pasaran harta tanah merekod kenaikan yang kecil dengan sejumlah 328,647 pindah
milik bernilai RM141.40 billion telah direkodkan pada 2019, iaitu menunjukkan
peningkatan 4.8 peratus bagi bilangan dan 0.8 peratus bagi nilai berbanding
2018, yang merekodkan 313,710 pindah milik bernilai RM140.33 billion.

“Prestasi aktiviti pasaran sektor bertambah baik sedikit
– kediaman (6.0 peratus), komersial (7.2 peratus), industri (3.8 peratus) dan
pertanian (2.0 peratus) kecuali bagi subsektor tanah pembangunan, yang sedikit
menurun sebanyak 1.2 peratus.

“Subsektor kediaman menguasai keseluruhan pasaran harta tanah, dengan 63.7 peratus sumbangan,” kata jabatan itu.- Bernama

See author's posts


CENTEXS jalin kolaborasi mantapkan penyediaan kemahiran

MUKAH: CENTEXS Mukah telah menjalinkan kolaborasi dengan beberapa entiti dalam negara dan antarabangsa.

Entiti tersebut ialah Schlumberger WTA (M) Sdn Bhd, The Welding Institute (TWI) Services Sdn Bhd, International Institute of Plantation Management(IIPM), Institute Society of Plantation(ISP) dan Regional Corridor Development Authority (RECODA).

Pertukaran Perjanjian(Exchange of Agreement) secara fisikal dan secara virtual(alam maya) berkenaan telah diadakan sempena dengan pelancarannya(CENTEXS ) pada hari Sabtu.

CENTEXS diwakili Ketua Pegawai Eksekutifnya, Syeed Mohd Hussien Wan Abdul Rahman bertukar pejanjian  secara virtual dengan Pengarah Urusan Schlumber East Asia Mohsin Al Hadhrami,  dengan Pengurus Wilayah TWI Erni Moskini dan Pengarah Eksekutif IIPM Halid Hasbullah.

Dan seterusnya, secara fisikal dengan  Pengerusi ISP South Sarawak Abdul Kadir Mahasir dan akhir sekali dengan Ketua Pegawai Eksekutif RECODA, Datu Ismawi Ismuni.

Pertukaran perjanjian tersebut telah disaksikan oleh Ketua Menteri Sarawak, Datuk Patinggi Abang Johari Tun Openg, dan tetamu lain yang menghadiri majlis bersejarah itu.

Kolaborasi tersebut dengan sendirinya  telah meletakan pusat bernilai RM100 juta ini di tahap yang cukup membanggakan dan amat positif dalam usaha  menyediakan keperluan latihan kemahiran berteknologi kepada  komuniti setempat,   Sarawak termasuk dari luar.

Pada majlis yang sama, Ketua Menteri juga melancarkan dua akademi  di CENTEX Mukah iaitu Oil & Gas Academy dan Palm & Agriculture Academy.

Objektif penubuhan akademi berkenaan adalah untuk menyediakan lebih peluang pekerjaan di Sarawak dan juga membangun bidang pertanian serta menggalakan pertanian terarah(precision farming) untuk mengurang kos tenaga kerja.

Antara yang hadir ialah Menteri Pendidikan,  Sains dan Penyelidikan Teknologi Sarawak, Dato Sri Michael Manyin Jawong,  Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah, Menteri –Menteri Muda, Pengerusi CENTEXS Tan Sri Datuk Amar Mohamad Morshidi Abdul Ghani,  Residen Bahagian Mukah, Hamdiah Bakir dan wakil-wakil rakyat.

Oleh HENRY B SIYU

See author's posts


Fahami cabaran ditempuhi kakitangan kesihatan

KUCHING: Mengekang wabak Covid-19 hari ini adalah peperangan antara manusia
dengan mikrobis. Apakah manusia boleh menang? Ya, manusia akan menang tetapi
dengan belanja yang besar, kata Timbalan Ketua Menteri, Tan Sri Dr. James Jemut
Masing.

Masing berkata, peperangan mengekang wabak itu adalah antara buah fikiran
dengan alam semulajadi yang diketuai oeh sainstis, tetapi sainstis harus
bekerjasama dengan ahli politik yang mengawal dan menguruskannya.

Menurut Masing, ahli politik seperti Trump yang banyak berbohong tidak
harus mengetuai usaha memerangi wabak tersebut! Untuk mengetuai peperangan
mengekang wabak itu, kita harus bertindak cepat dalam membuat keputusan dan
sainstis berada dalam kedudukan yang baik dan cepat untuk menang dalam
peperangan menangani wabak itu.

Masing berkata, memerangi wabak Covid-19 bukan peperangan biasa kerana ahli
politik membuat keputusan dan general tentera menguatkuasakannya. Di sinilah
kedudukan sainstis, doktor dan jururawat sebagai anggota tentera manakala ahli
politik sebagai kumpulan sokongan.

Sementara itu, Masing menggesa orang ramai supaya berada di rumah untuk
membantu diri sendiri dan negara mengekang penularan wabak Covid-19.

Beliau berkata, pasukan perubatan mengorbankan diri sendiri dalam
menghadapi masa yang genting ini dan apa yang orang ramai boleh lakukan ialah
tinggal di rumah dan menjaga kesihatan diri.

See author's posts


PICKids: 59.7 peratus ibu bapa setuju

KUCHING: Sebanyak 59.7 peratus daripada 40,000 responden kalangan ibu bapa di negeri ini sangat bersetuju dengan Program Imunisasi Covid-19 untuk Kanak-kanak (PICKids).

Timbalan Ketua Menteri Datuk Amar Douglas Uggah Embas berkata hasil tinjauan Jabatan Kesihatan Negeri (JKN) Sarawak dari 26 hingga 31 Januari lepas juga mendapati 25.3 peratus tidak pasti.

“Hanya 15 peratus daripada 40,000 ibu bapa tidak bersetuju terhadap program vaksinasi Covid-19 untuk kanak-kanak berusia lima hingga 11 tahun,” katanya.

Uggah yang juga Pengerusi Jawatankuasa Pengurusan Bencana Negeri (JPBN) berkata demikian kepada pemberita selepas Majlis Pelancaran PICKids peringkat Sarawak di Hospital Umum Sarawak (HUS) di sini semalam.

Menurutnya, seramai 272,500 kanak-kanak berusia lima hingga 11 tahun layak untuk menyertai program PICKids itu, namun hanya 12 peratus sahaja yang mendaftar menerusi MySejahtera setakat ini.

Manakala, faktor utama menyebabkan responden tidak bersetuju dan tidak pasti ialah kerisauan terhadap komplikasi kanak-kanak selepas menerima vaksin.

“Selain itu, para ibu bapa turut meragui tahap keselamatan vaksin terhadap kanak-kanak pada usia berkenaan.

“Seramai 30 kanak-kanak berusia antara lima hingga 11 tahun di Kuching menjadi kumpulan pertama menerima vaksin jenis Pfizer BioNTech menerusi program PICKids di Sarawak,” jelas beliau.

Uggah memberitahu, vaksin ini penting untuk kanak-kanak pada usia itu kerana mereka juga sentiasa berada di khalayak ramai dan pastinya sering berjumpa golongan berisiko seperti yang mempunyai komorbid dan juga warga emas.

“Sehingga semalam, seramai 2.1 juta sudah menerima dua dos lengkap vaksin Covid-19 di Sarawak dan ia meliputi 75.8 peratus keseluruhan populasi negeri ini.

“Daripada jumlah itu, 1.9 juta adalah penduduk dewasa berusia 18 tahun ke atas manakala 259,432 lagi adalah remaja yang berusia antara 12 hingga 17 tahun,” katanya.

Tambah beliau, sebanyak 83.3 peratus dalam kalangan yang layak pula sudah menerima dos penggalak.

Turut hadir, Timbalan Ketua Menteri yang juga Penasihat JPBN Sarawak, Datuk Seri Dr Sim Kui Hian.

Oleh AZREEN KERIA

See author's posts


Ekonomi terus berfungsi sepanjang darurat

KUALA LUMPUR: Perdana Menteri Tan Sri Muhyiddin Yassin semalam memberi jaminan bahawa aktiviti ekonomi negara akan terus berfungsi sepanjang tempoh darurat namun tertakluk kepada pematuhan prosedur operasi standard (SOP) dan penguatkuasaan Perintah Kawalan Pergerakan.

Malah, beliau menegaskan bahawa kerajaan akan turut memastikan aktiviti ekonomi tidak terhenti agar rakyat dapat terus bekerja manakala perniagaan, perdagangan dan industri mampu beroperasi seperti biasa.

“Kerajaan juga komited untuk memastikan amalan-amalan tadbir urus terbaik terus diamalkan sepanjang tempoh pelaksanaan darurat ini.

“Organisasi kawal selia negara yang diiktiraf di peringkat antarabangsa iaitu Bank Negara Malaysia, Suruhanjaya Sekuriti Malaysia dan Bursa Malaysia akan terus memainkan peranan mereka sebagai pemangkin pengawal selia dan pemudah cara syarikat dan pasaran,” kata beliau dalam perutusan khas darurat yang disiarkan secara langsung menerusi stesen televisyen tempatan semalam.

Terdahulu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat yang dilaksanakan sehingga 1 Ogos sebagai langkah proaktif membendung wabak Covid-19 di negara ini.

Dalam pada itu, Perdana Menteri juga menjelaskan kepada pihak berkepentingan bahawa Malaysia masih terbuka untuk perniagaan dalam menghadapi masa yang mencabar ini.

“Tempoh darurat ini akan memberi kita ketenangan dan kestabilan yang diperlukan selain membolehkan kita menumpukan usaha pemulihan ekonomi dan pertumbuhan.

“Kita kekal komited terhadap tadbir urus yang baik dalam tempoh-tempoh ini dan mempunyai ekosistem pengawalseliaan yang kukuh dan dinamik,” kata beliau.

Muhyiddin berkata kerajaan telah menggerakkan strategi enam peringkat sejak Mac tahun lepas yang turut disertakan dalam Belanjawan 2021 dan mampu memacu semula ekonomi.

Kestabilan yang berterusan itu sudah pasti akan membolehkan negara kekal bertahan serta dapat membina landasan pemulihan ekonomi yang telah diusahakan secara gigih sejak tahun lepas, kata Perdana Menteri. – Bernama

See author's posts


“Bersatu tidak terburu-buru lucutkan keahlian Tun M”

KUALA LUMPUR: Parti Pribumi Bersatu Malaysia (Bersatu) tidak mengambil tindakan terburu-buru terhadap  bekas pengerusi parti Tun Dr Mahathir Mohamad dan empat lagi Ahli Parlimen Bersatu walaupun terdapat banyak desakan supaya tindakan terhadap mereka diambil lebih awal.

Presiden Bersatu Tan Sri Muhyiddin Yassin berkata, sebarang tindakan haruslah dilakukan dengan adil ke atas semua pihak  dan memastikan apa sahaja tindakan yang dibuat mestilah berlandaskan perlembagaan parti.

“Tiada mana-mana individu yang mengatasi perlembagaan parti.  Saya yakin dan percaya Bersatu akan terus teguh. Kita telah menghadapi banyak cabaran dari awal parti ini saya tubuhkan.

“Kita telah menempuh banyak duri dan ranjau dalam perjuangan. Yang penting kita tidak berjuang demi mana-mana individu, tetapi demi agama, bangsa dan negara kita,” katanya yang juga merangkap pemangku pengerusi parti itu dalam satu kenyataan semalam.

Jumaat lepas Setiausaha Agung Bersatu  Datuk Seri Hamzah Zainuddin dalam satu sidang media khas menegaskan Dr Mahathir Mohamad dan empat lagi Ahli Parlimen Bersatu tidak dipecat daripada parti itu, sebaliknya terhenti keahlian mereka kerana melanggar perlembagaan parti.

Hamzah berkata, keahlian Dr Mahathir dan empat lagi iaitu Timbalan Presiden Bersatu  Datuk Seri Mukhriz Mahathir, Ahli  Majlis Pimpinan  Tertinggi Bersatu Dr Maszlee Malik, Ketua Armada Bersatu Syed Saddiq Syed Abdul Rahman dan Datuk Amiruddin Hamzah terhenti serta-merta selepas mereka bertindak duduk di blok pembangkang pada sidang Parlimen pada 18 Mei lepas.

Muhyiddin dalam kenyataan itu juga  turut menasihatkan  ahli-ahli parti agar terus bersabar dan bertenang dalam menghadapi situasi terlucutnya keahlian lima orang berkenaan.

“Tentunya kita berasa dukacita dengan pilihan yang dibuat YB Tun Dr Mahathir untuk tidak berada bersama-sama kita dalam wadah dan haluan perjuangan parti sepertimana yang telah diputuskan oleh Majlis Pimpinan Tertinggi.

“Tun (Dr Mahathir) bersama pengikutnya yang lain memilih untuk terus bekerjasama dengan Pakatan Harapan walaupun parti memutuskan sebaliknya. Jika itu pilihan Tun, saya ucapkan selamat maju jaya,” katanya.

Muhyiddin  turut menyeru ahli parti supaya merapatkan saf bersama-sama dengannya  untuk terus perkukuhkan  Kerajaan yang telah ditubuhkan demi masa depan Malaysia yang lebih aman dan sejahtera.

Dalam kenyataan itu juga, Muhyiddin turut meminta ahli parti supaya  berdoa kepada Allah SWT  agar diberikan segala kekuatan dalam menghadapi zaman yang sukar ini dengan penuh tabah dan beristiqamah serta dibimbing dengan segala taufik dan hidayah-Nya. – BERNAMA

See author's posts


Bayern sasar gelaran berganda

BAYERN Munich boleh melangkah setapak langkah lagi untuk mengulangi kejayaan berganda musim lalu dengan memenangi gelaran liga dan Piala Jerman, Khamis ini, dengan pemain tengah Leon Goretzka menjadi pemain yang berubah sejak ‘lockdown’ Covid-19.

Bayern mnejadi tuan rumah kepada Eintracht Frankfurt tanpa kehadiran penonton di separuh akhir Piala Jerman, tiga hari sebelum mereka boleh mengesahkan gelaran Bundesliga kelapan berturut-turut.

Pasukan Hansi Flick telah memenangi semua lima perlawanan sejak liga disambung semula bulan lalu setelah penggantungan Covis-19, termasuk kemenangan 5-2 ke atas lawan Khamis lalu, Frankfurt.

Pemain antarabangsa Jerman, Goretzka berada di tengah-tengah penampilan hebat Bayern, menjaringkan dua gol dan tiga ‘assist’ sejak liga disambung semula.

“Saya merasa sangat baik saat ini,” kata Goretzka, yang mencipta gol untuk Kingsley Coman dan kemudian menjaringkan gol dalam kemenangan 4-2 Sabtu lepas di Bayer Leverkusen.

Pemain berusia 25 tahun itu brekata dia membuat rehat yang tidak dijadualkan untuk menghabiskan lebih banyak masa di gimnasium, memberikan Bayern tenaga tambahan di bahagian tengah di samping pemain seperti Joshua Kimmich dan Thiago Alcantara.

“Saya tidak kehilangan kepantasan, tetapi sebaliknya,” kata Goretzka, yang disebut oleh Flick sebagai pemangkin di sebalik kemenangan Bayern di Leverkusen hujung minggu lalu.

“Leon memain peranan penting. Dengan fizikalnya, dia memiliki kehadiran besar di atas padang,” kata Flick.

“Dia menetapkan nada yang anda perlukan dalam sebuah pasukan ketika semuanya tidak berjalan dengan baik. Dia melakukannya dengan cemerlang.”

Frankfurt mengecewakan Bayern dalam final Piala Jerman 2018 dengan kemenangan 3-1 di Berlin, tetapi pemain dari Bavaria itu telah mengalahkan Eintracht di tempat sendiri dan lawan dalam liga musim ini.

“Kami masih tidak berniat mempelahankan rentak kami,” kata Goretzka.

Treble juga masih menjadi kemungkinan untuk Bayern, yang berada di ambang suku akhir Liga Juara-Juara UEFA setelah menang 3-0 di Chelsea dalam perlawanan pertama pusingan kedua, Februari lalu. Pertandingan ini diberhentikan sejak pertengahan Mac. – AFP

See author's posts


PGK baharu diperkenalkan dalam RMK-12

PUTRAJAYA: Pendapatan Garis Kemiskinan (PGK) baharu akan diperkenalkan tahun hadapan dalam Rancangan Malaysia Ke-12 (RMK-12) supaya pendekatan membasmi kemiskinan lebih bersasar, kata Menteri di Jabatan Perdana Menteri (Ekonomi) Datuk Seri Mustapa Mohamed.

“Menangani masalah kemiskinan dengan lebih berkesan adalah salah satu agenda utama dalam RMK-12,” katanya kepada pemberita selepas merasmikan Perbincangan Meja Bulat Majlis Tindakan Ekonomi (EAC) -Pertubuhan Bangsa-Bangsa Bersatu (PBB) untuk membasmi kemiskinan dan menangani kelemahan dalam normal baharu di sini hari ini.

Pada Julai lepas, Malaysia menyemak semula had PGK kepada RM2,208 berbanding kadar RM980 yang telah diguna pakai sejak 2005.

Mustapa berkata PGK pada RM2,208 pada masa ini adalah mengikut negeri, bandar dan luar bandar, namun pendekatan bersasar dan lebih fokus diperlukan supaya masalah kemiskinan dapat ditangani dengan lebih berkesan.

“Yang penting kita lebih berfokus, umpamanya (sekarang) kita ada B1, B2, B3 dan B4. Dulu B40 satu kategori, sekarang kita ada empat komponen,” katanya.

Beliau berkata kerajaan kini dalam proses sesi libat urus dengan pelbagai pemegang taruh untuk mendapatkan pandangan bagi mengkaji PGK. – Bernama

See author's posts


Kantoi! sorok dadah dalam bungkusan teh Cina

SIBU:Sembunyi dadah disyaki jenis Methamphetamine dalam bungkusan teh Cina taktik yang dilakukan bagi mengaburi mata pihak berkuasa, berjaya dipatahkan oleh polis selepas membuat tangkapan ke atas tiga lelaki di sekitar bandar ini malam Khamis lalu.

Timbalan Ketua Polis Daerah Sibu, Superintenden Collin Babat berkata, sekitar 8.00 malam sepasukan pegawai dan anggota polis dari Bahagian Siasatan Jenayah dan Narkotik Daerah (BSJND) Sibu diketuai oleh DSP Steeve Langie menahan seorang lelaki kerana disyaki terlibat dalam kegiatan penyalahgunaan dadah di hadapan salah sebuah pusat perkhidmatan penghantaran barang, Jalan Tun Abang Haji Openg.

Menurutnya, hasil pemeriksaan bungkusan yang dibawa oleh suspek, pihak polis menjumpai satu bungkusan plastik.

“Pemeriksaan lanjut didapati di dalamnya mengandungi satu plastik lut sinar, mengandungi pepejal kristal disyaki dadah jenis Methamphetamine dengan berat kasar 1019.10 gram,” jelasnya pada sidang media di Ibu Pejabat Polis Daerah (IPD) Sibu, semalam.

Superintenden Collin berkata, hasil soal siasat pihak polis terus membuat serbuan di salah sebuah hotel yang terletak Lorong Tun Ahmad Zaidi Adruce dan menahan dua lelaki.

“Polis turut menyita sebuah kenderaan Honda HRV serta sebuah Honda Accord bersama kunci dan alat kawalan jauh, jam tangan, cincin, rantai leher dan wang tunai pelbagai note berjumlah RM35,191 dan satu alat permainan Nintend Switch beserta alat kawalan jauh.

“Dengan jumlah keseluruhan sitaan adalah sebanyak RM226,791 ,” ujarnya.

Tegasnya, ketiga-tiga suspek berusia 24 hingga 25 tahun direman di mahkamah Majistret Sibu dan permohonan reman diluluskan selama enam hari sehingga 24 Jun ini.

“Kes disiasat di bawah Seksyen 39B Akta Dadah Berbahaya (ADB) 1952 dan jika disabitkan kesalahan boleh dihukum hukuman gantung mandatori sampai mati,” ujarnya lagi.

Oleh Akun Giman

See author's posts


British Airways henti perkhidmatan Boeing 747

WASHINGTON: British Airways (BA), pengendali terbesar Boeing 747 di dunia, memaklumkan pada Khamis bahawa ia akan menghentikan perkhidmatan pesawat itu dengan segera susulan kemerosotan industri pelancongan akibat Covid-19.Had perjalanan antarabangsa yang dilaksanakan banyak negara untuk membendung penyebaran virus berkenaan memberi kesan besar kepada syarikat penerbangan.

BA, yang dimiliki oleh International Consolidated Airlines Group (ICAG.L), juga memaklumkan pihak mereka akan menambah lebih banyak penerbangan pesawat moden dan cekap bahan api seperti A350s dan 787s, di samping mengharapkan pesawat tersebut dapat membantu mereka mencapai tahap sifar pelepasan karbon menjelang 2050.The Sun bulan lalu melaporkan BA telah mencapai kesepakatan dengan 350 juruterbangnya, manakala 300 lagi berada dalam kumpulan ‘sedia untuk ditempatkan semula’. Sebilangan besar juruterbang dalam kumpulan ini merupakan first officer bagi Boeing 747.Pesawat itu baru sahaja menyambut ulang tahun ke 50 pada bulan Februari tahun lalu. – AFP

See author's posts


Terokai bersama industri pertanian pintar, pelancongan

KUCHING: Masyarakat Cina di kawasan Bahagian Kuching dan Serian diminta bekerjasama dengan komuniti Bumiputera dalam usaha mencapai pembangunan bersepadu dibawah Agensi Penyelarasan Pembangunan Greater Kuching (GKCDA).

Premier Sarawak, Datuk Patinggi Tan Sri Abang Johari Tun Openg berkata kerajaan Sarawak sebelum ini memperuntukkan RM1.5 bilion di bawah GKCDA untuk melaksanakan pelbagai projek pembangunan.

“Kaum Cina misalnya boleh menerokai bersama industri pertanian pintar dan pelancongan dibawah GKCDA. Dengan penyertaan tenaga mahir daripada komuniti itu akan berupaya membangunkan kawasan ini termasuk bandaraya Kuching dengan industri baharu itu.

“Saya berharap dengan peruntukan RM1.5 bilion itu, kaum Cina boleh bekerjasama dengan komuniti Bumiputera di kawasan GKCDA,” katanya berucap pada majlis makan malam sempena Tahun Baharu Cina anjuran Persekutuan Persatuan Cina Bahagian Kuching, Samarahan dan Serian di sini malam ini.

GKCDA adalah agensi bagi membangunkan kawasan meliputi Bahagian Kuching dan Serian, secara bersepadu.

Abang Johari berkata, Kuching, Samarahan dan Serian merupakan bahagian yang akan ditingkatkan tahap mobiliti terutama apabila siapnya projek kemudahan awam seperti Sistem Transit Aliran Autonomi (ART) yang dikuasakan oleh hidrogen di kawasan berkenaan.

“Ini kerana kita mahu menjadi bandar pintar. Bandar pintar yang kurang pencemaran dan dengan ini, kita akan berbangga dengan bandar kita,” katanya.

Beliau berkata Kerajaan Persekutuan pimpinan Datuk Seri Anwar Ibrahim, mengakui bahawa perancangan pembangunan kerajaan Sarawak dirancang dengan begitu baik.

“Minggu depan pula saya dijemput untuk menjadi penceramah mengenai bandar pintar di Kuala Lumpur anjuran Sunway.

“Orang Sarawak dijemput untuk memberi ceramah tentang bandar pintar, ini bermakna orang Sarawak pintar-pintar orangnya ,” katanya.

Turut hadir, dua Timbalan Premier Sarawak Datuk Amar Douglas Uggah Embas dan Dato Sri Dr Sim Kui Hian, Menteri Pembangunan Wanita, Kanak-kanak dan Kesejahteraan Komuniti, Dato Sri Fatimah Abdullah dan Presiden Pertubuhan Persatuan Cina Bahagian Kuching, Samarahan dan Serian, Dato Richard Wee Liang Chiat.

Oleh SHAHRUL QAIZAT

See author's posts


Mayat tanpa identiti ditemui terapung

BINTULU: Orang ramai gempar dengan penemuan mayat yang terapung di muara Sungai Kemena sekitar 8.20 pagi semalam.

Ketua Balai Bomba dan Penyelamat Bintulu, Christus Buson berkata, mayat terbabit ditemukan di sungai di belakang Hotel Golden Bay.

“Sepasukan anggota bomba dikerahkan ke lokasi kejadian yang terletak di kawasan belakang Hotel Golden Bay sejurus menerima panggilan berhubung penemuan mayat berkenaan” “Sampai di lokasi kejadian, pasukan bomba mendapati sememangnya terdapat mayat terapung, sebelum bertindak membawanya ke tebing sungai,” katanya dalam satu kenyataan di sini, semalam.

Menurutnya, pihak bomba mengambil masa hampir setengah jam untuk mengeluarkan mayat mangsa dari sungai berkenaan.

Bagaimanapun katanya, berdasarkan pemeriksaan awal yang dijalankan mendapati mayat terbabit dipercayai seorang lelaki, namun belum diketahui umur dan identiti.

“Mayat mangsa kemudiannya diserahkan kepada pasukan Polis Diraja Malaysia (PDRM) untuk tindakan yang selanjutnya,” ujarnya.

Tambah beliau, mayat mangsa juga dibawa ke Hospital Bintulu bagi tujuan bedah siasat.

Difahamkan polis masih menjalankan siasatan terperinci berhubung penemuan mayat tersebut.

See author's posts


Dron pantau kawasan kerap terbakar

MIRI : Semua jabatan dan agensi berkaitan diminta bersiap siaga bagi menangani masalah pembakaran terbuka di kawasan kerap kebakaran terutamanya di Kuala Baram, Tudan dan Permyjaya yang merangkumi sebahagian besar kawasan gambut di sini.

Menteri Pengangkutan, Datuk Lee Kim Shin berkata, seperti yang dijangkakan akan tiba musim kering dalam beberapa bulan mendatang, pembakaran terbuka agak membimbangkan dan ini akan menyebabkan masalah jerebu dan kebakaran tanah gambut.

“Mulai hari ini (semalam), anggota Jabatan Sukarelawan Malaysia (RELA) akan ditempatkan di Menara Peninjau Tudan untuk memantau pembakaran terbuka dan gambut yang mencurigakan.

“Pada masa yang sama, pihak Lembaga Sumber Asli dan Alam Sekitar dan Jabatan Alam Sekitar telah diminta untuk menerbangkan dron mereka untuk menjalankan kerja-kerja pemantauan di kawasan yang kerap kebakaran tersebut.

“Kedua-dua agensi telah mengesahkan bahawa mereka akan melakukan pemantauan setiap hari untuk memerhatikan sebarang kemungkinan aktiviti kebakaran,” katanya menerusi satu kenyataan selepas meninjau dan mendengar taklimat mengenai masalah pembakaran terbuka di Kuala Baram minggu lalu di Menara Peninjau Tudan di sini, semalam.

Hadir sama, Pemangku Residen Miri, Abdul Aziz dan Ketua Jabatan Bomba dan Penyelamat Malaysia Zon Miri, Law Poh Kiong.

Minggu lalu, kebakaran belukar dikesan berlaku di Kuala Baram, disebabkan oleh aktiviti pembakaran terbuka yang dilakukan oleh petani tertentu untuk aktiviti pertanian.

Sementara itu, Kim Shin akan mempengerusikan mesyuarat Jawatankuasa Pengurusan Bencana Bahagian Miri untuk menyusun strategi pengawasan, pencegahan dan penegakan untuk mencegah kebakaran gambut dan belukar di kawasan kerap kebakaran.

Oleh LIONG CHAI LING

See author's posts


Dua JKKK Kandis terima peruntukan

PANTU: Dua Jawatankuasa Kemajuan dan Keselamatan Kampung (JKKK) di Kandis, Lachau, Pantu berhasrat mahu menukar saluran paip air graviti di penempatan mereka yang sudah lama sebelum ini.

Bagaimanapun, kedua-dua JKKK berkenaan iaitu Rumah Alia dan Rumah Lansam Kubu, Kandis memerlukan sejumlah sumber kewangan bagi memastikan projek menukar saluran paip graviti dalam penempatan mereka dapat dilakukan.

Justeru, Ahli Dewan Undangan Negeri (ADUN) Bukit Begunan, Datuk Mong Dagang bertindak menyalur peruntukan RM50,000 masing-masing kepada JKKK Rumah Alia dan Rumah Lansam untuk perlaksanaan projek itu nanti.

“Peruntukan keseluruhan berjumlah RM100,000 ini sudah pastinya dapat membantu penduduk Rumah Alia dan Rumah Lansam di Kandis untuk melaksana projek menukar paip air graviti di penempatan mereka.

“Sebagai wakil rakyat di sini, saya berpuas hati kerana dapat membantu penduduk dan berharap mereka mendapat bekalan paip air graviti yang lebih baik di masa akan datang,” kata beliau.

Mong ketika berucap ringkas pada upacara penyerahan cek peruntukan itu di Rumah Alia, Kandis di sini juga berkata, wakil rakyat Gabungan Parti Sarawak (GPS) sentiasa turun padang menemui rakyat tanpa mengira masa.

“Apabila rakyat sudah melantik kita menjadi pemimpin pada pilihan raya sebelumnya, kita harus segera menunai tanggungjawab untuk memajukan hidup mereka sepanjang tempoh lima tahun perkhidmatan.

“Penuhi kehendak dan harapan rakyat terhadap kita. Dengan berbuat demikian, rakyat akan terus memberi kepercayaan kepada GPS untuk memimpin mereka dari semasa ke semasa,” ujarnya.

Oleh Valentine Ngumbang

See author's posts


Semuanya Ilusi

Oleh Khairina Nazihah

TATKALA aku membuka kelopak mata dalam keadaan yang masih mamai, aku terpinga-pinga berada di dalam sebuah bilik sederhana besar di hadapan lelaki berbaju putih dengan mata yang dipicing dan dahi yang berkerut melihatku.

Cahaya mentari yang bertelau-telau kemerahan di langit yang menyelinap dari langsir yang sedikit terbuka mengingatkan aku pada titisan darah yang kian muncul menghantui malamku. Ingatan itu masih kabur. Adakah itu hanya imaginasi atau sememangnya sebuah realiti. Perasaan cuak dan resah bertempur dalam dada hingga melontarkan aku dalam ketidaktentuan rasa. Ketenanganku diasak-asak. Perasaanku dikocak-kocak. Kepalaku serabut hingga melontarkan jiwaku dalam kekalutan; hunjaman soalan yang tidak mempunyai jawapan. Kelibat bayangan ayah mengacah? Ke manakah ayah menghilang? Beberapa ketika aku cuba mencari kelibatnya. Mengapa aku dibawa ke sini?

Beberapa jam yang lalu, aku berdiri di atas bangunan dua belas tingkat dan cuba membunuh diri. Aku tidak mampu mendepani segala himpitan masalah. Jiwaku terdera yang turut menghakis kerasionalanku. Aku tersepit dengan kebimbangan dan perasaan takut yang merampas cebisan demi cebisan kewarasan.

Aku sudah tidak mampu bertahan. Persis seorang psikopat, dia mengurungku dalam sebuah bilik. Kadangkala aku tidak diberikan makanan. Aku disebat dengan tali pinggang tanpa alasan. Aku terdera mental dan juga fizikal hingga perasaan marah membuak-buak dari dalam.

Malam adalah kegelapan yang meresahkan. Dingin malam sentiasa menghangatkan kebimbanganku dengan fiilnya yang suka mabuk. Dia ketagihan minuman keras – hingga turut bertindak keras – mengetuk keras pintu bilik sambil memanggil namaku. Aku hanya bersembunyi di sebalik dinding bilikku; melayan perasaan gerun. Diriku terdesak untuk memperlahankan nafasku yang menjadi goyah, khuatir yang ayahku akan menerpa masuk ke dalam bilikku. Aku diserkup keresahan. Jantungku berdegup terlalu kencang setiap hari. Dadaku terasa mahu meletup. Aku teringin menghentikan degupan jantung ini.

“Saudara?”

Aku membuka kelopak mata. Aku mendongakkan kepalaku memandang lelaki yang sibuk di hadapan komputer – mungkin membuat beberapa catatan tentangku. Sesekali ada lelaki lain yang turut masuk ke dalam ruang bilik yang agak sempit itu. Fail-fail tersusun rapi di atas meja. Bandulan yang diletak di atas meja tidak bergerak – hanya digerakkan apabila diperlukan. Entah dalam beberapa ketika, aku masih berkhayal. Daya ingatanku masih kabur. Setiap peristiwa masa lalu bertindan-tindih menyesak dalam ingatan.

Mata lelaki berbaju putih itu masih tunak memerhati tingkahku dari tempat duduknya. Aku duduk di atas kerusi yang boleh dilaraskan; sesekali penyandarnya diturunkan hingga aku dalam keadaan hampir terbaring. Pasti sejak tadi lagi lelaki itu menekuni setiap pergerakanku dalam senyap. Mataku terkebil-kebil; cuba kembali ke dunia realiti.

“Ya?”

“Nama saudara?”

Aku masih tidak pasti, mengapa aku dibawa ke bilik tersebut dan berdepan dengan lelaki bercermin mata itu. Kepalaku terasa berat. Leher terasa tegang dengan pelbagai perkara yang mengocak ketenangan. Sejujurnya, aku tidak ingat apa-apa selepas percubaanku untuk membunuh diri menemui kegagalan. Mengapa terlalu sukar? Aku menekur meja. Ya, aku tidak ingat. Menerima hakikat itu, aku menjawab soalan lelaki itu sambil cuba menelan emosi panik dan kekhilafan daripada terpapar pada raut mukaku.

“Tariq. Tariq Saddam Bin Khairur Hissam.”

“Umur?”

Telingaku terasa berdesing tatkala aku cuba berfikir. Aku memicingkan mata, menjawab soalan tersebut, “Enam belas.” Aku mengemam bibirku yang terasa kering.

Dia mengalihkan pandangan pada fail di atas meja. Dahinya sedikit berkerut. Dalam beberapa saat kemudian, dia hanya mengangguk tanpa memberi sebarang respons kepada jawapanku. Lelaki itu beralih pada soalan lain. Terasa perit dan pening di pelipis kepalaku tatkala dia menanyakan soalan tentang keharmonian hubunganku dengan ayah. Aku terus terpaku seperti dimatikan oleh realiti yang masih kabur. Perlahan-lahan aku menggelengkan kepala, berdiam diri.

Suasana dalam bilik dipenuhi dengan kesepian. Aku menarik nafas, cuba memanggil ketenangan. Dia mengangkat satu kening, tetap bersabar menunggu aku memberikan respons. Ketenangannya membantu meredakan kekalutan emosi yang melampau. Namun, masih ada keresahan yang menghimpit dada. Patutkah aku memberitahu? Fikiranku sekali lagi menjadi serabut, gelisah mencari pilihan yang betul. Ya, aku semakin terdesak untuk mencari jalan keluar. Keinginanku untuk melarikan diri dari tragedi kehidupan bersama seorang pendera membuatkan aku sanggup bergantung pada lelaki itu – biarpun terasa asing – daripada meneruskan kehidupan di bawah jagaan ayahku. Aku menelan air liur yang berkumpul di mulut. Apabila aku menelannya, memang terasa kepahitannya. Terasa sukar aku mengucapkan kata-kata tersebut.

“Aku sangat takut pada ayah.” Aku luahkan satu-persatu. Ada getaran pada nada suara. Ada ketaran pada jari-jemari. Apabila aku lambat pulang ke rumah pada petang itu, suaranya sudah kedengaran membentak-bentak di sebalik pintu. Ayah menjerit memanggil namaku. Aku hampir memulas tombol pintu. Aku matikan niat tersebut. Tidak dapat dibayangkan malang yang akan menimpa jikalau aku melangkah masuk, meletakkan diriku dalam situasi yang sama setiap hari; dipukul dan dimanipulasi.

Ibu tidak dapat berbuat apa-apa. Malah ibu juga sering menerima nasib yang sama jikalau bersuara. Kami pernah dikurung dan diikat di dalam bilik atas kesalahan yang sangat kecil. Dia seperti pengidap skizofrenia tatkala mendera kami dengan tindakan yang tidak wajar. Pada waktu yang lain, dia juga boleh menjadi ayah yang penyayang. Ayah seperti mempunyai beberapa perwatakan yang berbeza. Ada sisi gelapnya yang sangat menakutkan.

“Ayah juga pernah diperlakukan sedemikian rupa. Biar semua merasai kegetiran hidup. Hidup juga perlukan pembalasan dan keadilan.”Kerap kali ayah mengucapkan dialog tersebut sewaktu kemabukan menguasai diri.

Aku sentiasa ingin melarikan diri daripada belengu yang mencengkam. Perasaan takut persis degup jantung yang bergerak selari dengan langkah kakiku. Semuanya bergerak pantas dengan bebanan yang terasa menghempap kepala.

Aku membiarkan kakiku melangkah dalam ketidaktentuan rasa. Aku melalui lorong-lorong sunyi meredah pekat malam. Aku menapak dan mendaki anak-anak tangga sambil melihat contengan-contengan di dinding daripada pelukis yang mengalami masalah mental. Semuanya untuk melepaskan diri dari tekanan jiwa dan minda. Aku pula cuba mengambil jalan yang lebih drastik. Sekejap sahaja, aku sudah berada di atas bangunan tinggi – berdiri di atas tembok – melihat manusia dan kenderaan di jalan raya seperti semut yang merayap mencari makanan. Deruman enjin kereta dan motosikal seperti muzik kehidupan yang menyentap aku daripada terus mendalami segala konflik yang mungkin akan menyebabkan aku mengalami serangan panik jika aku terus memikirkan pelbagai perkara yang berkelintar di perabung minda. Angin berhembus kencang persis bisikan syaitan yang terus menghasutku. Bunyi dawai yang bergesel ditiup angin membentuk bunyi kekekan ketawa yang cuba mempersendakanku.

Aku terfikir untuk mendamparkan tubuhku ke atas jalan raya – biar tubuh kurusku digilis oleh kereta dan lori. Aku terasa penat menanggung beban hidup yang memancung keimanan. Aku ingin mengatasi masalah dan kesengsaraan diri tetapi usaha-usahaku tidak memberi apa-apa perbezaan untuk meringankan hati. Sememangnya aku berhak untuk berasa lemah dan lelah. Aku berhak untuk melampiaskan rasa marah.

Sudah aku tanamkan tekad untuk merampas hayat diri. Namun ada debaran di dada. Aku masih sangsi dengan tindakanku. Kakiku terasa tidak berkenyal. Aku yakin aku sudah berada di awang-awangan dengan tangan yang terkapai. Aku yakin, aku sudah meloncat dari tembok. Namun aku tiba-tiba tidak pasti sama ada semua itu merupakan realiti. Apabila aku membuka mata dan tersedar, aku sudah berada di dalam bilik ini – berdepan dengan lelaki yang tidak jemu bertanya pelbagai soalan kepadaku. Fikiranku seperti diseret untuk mengingati peristiwa lalu yang aku kian sukar fahami. Aku menjelajahi roman mukanya. Ada ngeri tercuit dengan bola matanya tiba-tiba menyerupai mata ayah yang tercerlung. Siapa yang terkejut? Akukah yang terkesima atau dia tatkala mengetahui tentang kebenaran?

Mengapa semuanya menjadi tidak sekata? Setiap peristiwa menjadi cebisan kertas yang dicerai dan dirincihkan. Aku terasa sukar untuk mencantumkan cebisan kenangan itu. Aku terasa ingin berteriak namun suaraku tersekat di hujung kerongkong. Ada sesuatu yang menghalang kebenaran itu terungkap.

Argh, aku sudah berada di dalam bilik yang tidak bertingkap di penjuru dapur rumah kami! Mengapa aku tidak semena-mena berada di sana? Mengapa tubuhku mengecil seperti melalui usia kanak-kanak semula – dalam usia sembilan tahun melihat peristiwa yang mengheretku dalam trauma dan ketakutan melampau melihat ibuku menggantung dirinya dalam bilik setelah tidak tahan dengan penderaan ayah tiriku. Setiap malam aku akan termimpikan peristiwa tersebut melihat lidah ibuku yang terjelir. Mungkin sebab itu aku akhirnya mengambil pendekatan yang hampir sama. Aku juga telah hilang kewarasan hingga cuba terjun dari bangunan. Tapi entah mengapa aku berada di bilik kecil dan berdepan dengan lelaki yang berbaju putih.

Antara sedar dan tidak, aku terdengar perbualan lelaki berbaju putih itu dengan rakan kerjanya. Aku masih lagi keliru. Aku masih tidak mampu berfikir secara jelas dan waras. Lelaki itu berdehem lalu berkata, “Diagnosis awal menunjukkan bahawa dia mengalami amnesia psikogenik atau amnesia disosiatif.”

“Maksud doktor?”

“Dia mengalami gangguan ingatan yang dicirikan oleh kehilangan ingatan episodik secara tiba-tiba. Pesakit boleh mengalami situasi tersebut untuk tempoh masa yang singkat atau boleh juga sehingga bertahun. Ada juga yang kritikal sehingga mengalaminya dalam tempoh yang lebih lama. Amnesia disosiatif telah ditakrifkan sebagai gangguan disosiatif yang dicirikan oleh jurang ingatan yang dilaporkan secara retrospektif. Jurang ini melibatkan ketidakupayaan untuk mengingat maklumat peribadi, biasanya bersifat traumatik atau tekanan untuk melindungi otak dan mental.”

“Sebab itu doktor bertanya tentang nama dan latar belakangnya tadi?”

“Benar. Seseorang yang mengalami amnesia psikogenik secara mendalam tidak dapat mengingati maklumat peribadi tentang diri mereka sendiri. Malah dia lupa apa yang telah berlaku. Dia juga tidak mampu membezakan antara realiti dan kenangan silam.”

Aku semakin keliru – tidak dapat menebak apa yang cuba diimplimentasikan. Lelaki itu cuba membawa fikiranku ke satu arah – mungkin untuk merungkai keruwetan persoalan.

“Saudara Tariq ingat mengapa saudara berada di sini?”

Terasa peluh merecik dan merenik pada pori-pori kulit. Keningku terasa semakin dikerutkan. Jelas sekali, aku dihubungkan dengan ayah tiriku.

Fikiranku dibawa ke satu masa – mungkin pada masa kini. Aku bukan lagi kanak-kanak yang berusia sembilan tahun. Aku yakin, aku berusia lebih lapan belas tahun. Aku sudah pun menamatkan persekolahan. Ada kemarahan yang terpancar. Ada dendam yang tersimpan. Aku berdepan dengan ayah tiriku.

Seperti menonton cerita di skrin televisyen, semua peristiwa tertayang dengan begitu jelas. Aku terpempan. Dadaku berdegup kencang. Benarkah seperti apa yang berlaku? Tanganku berdarah dengan ketaran yang begitu jelas. Ada pisau di tanganku. Aku merenung pisau tersebut. Aku ingin berteriak tatkala melihat ayah tiriku terbujur kaku dengan darah yang melimpah dari tubuh. Aku menangis. Aku terasa kesal dengan apa yang berlaku.

“Pihak polis telah menjumpai pisau yang berlumuran darah di tempat kejadian. Mereka dapati … cap jari saudara pada pisau itu.”

Aku terpempan dengan kepala yang sekali lagi tergeleng-geleng sebagai cubaan untuk menafikan dakwaan tersebut. Aku hilang kata-kata. Nafas terasa sendat. Aku meraup muka. Jari-jemari bergetar. Tubuh menggeletar. Serba sedikit, aku cuba meleraikan akar kekusutan yang melingkar.

“Ayah tiri saudara Tariq sebenarnya tidak hilang. Dia sebenarnya telah meninggal dunia. Pemikiran saudara sahaja yang terlepas untuk mengingati peristiwa tersebut. Dia telah dijumpai mati di kediamannya beberapa bulan yang lalu.”

Aku terkaku dan terpaku. Pandanganku tiba-tiba terasa kosong. Aku benar-benar mengharapkan supaya aku didiagnosis mengalami psikosis atau amnesia psikogenik supaya terlepas daripada hukuman ini.

Yang pasti, aku yakin semua itu hanya ilusi. Aku masih ingin hidup dengan ayah tiriku. Aku ingin dia menyambutku dengan kasih sayang. Aku ingin melihatnya memberikan senyuman kepadaku. Aku ingin mengasihinya sebagai sebagai seorang ayah.

Yah, percayalah bahawa semua ini hanya ilusi dan imaginasi liar!

See author's posts


Malaysia teliti semua langkah menentang tuntutan Kumpulan Sulu

KUALA LUMPUR: Malaysia sedang meneliti semua langkah sedia ada untuk menentang tuntutan kumpulan Sulu dalam usaha memelihara kedaulatan negara, demikian menurut Sekretariat Khas Sulu.

Sekretariat itu dalam kenyataan memaklumkan kerajaan juga sedang membuat semakan lanjut untuk menentukan sekiranya mana-mana daripada lapan penuntut kumpulan tersebut mempunyai pertalian, hubungan kekeluargaan atau waris kepada kumpulan pengganas Tentera Diraja Sulu (RSF) yang telah dihukum oleh Mahkamah dalam kes pencerobohan Lahad Datu, Sabah.

“RSF ini telah diisytiharkan sebagai kumpulan pengganas oleh Kerajaan Malaysia sejak April 2022,” menurut kenyataan itu.

Selain itu, tindakan undang-undang diambil oleh penuntut-penuntut sehingga kini terutamanya menerusi timbang tara komersial yang dijalankan adalah tidak wajar dari segi perundangan, malah mencabar kedaulatan negara secara langsung.

“Sebarang tindakan diambil oleh penuntut itu melalui timbang tara komersial pada masa kini adalah bersifat mala fide, memandangkan pihak Sulu pada 1939 pernah menghadap ke Mahkamah Tinggi Borneo Utara untuk pertikaian yang terbangkit pada masa itu,” katanya.

Menurut kenyataan itu, kerajaan Malaysia menegaskan bahawa hak dan tuntutan penuntut itu adalah tidak sah, terbatal dan ditamatkan melalui pelaksanaan hak penentuan nasib sendiri oleh rakyat Sabah melalui perundingan Suruhanjaya Cobbold pada 1962 serta pembentukan Persekutuan Malaysia pada 1963.

Selain itu, Perjanjian 1878 yang dijadikan asas untuk timbang tara yang dijalankan di Sepanyol dan Perancis tidak mempunyai sebarang klausa timbang tara dan bukan sebuah kontrak komersial.

“Pertikaian yang terbangkit melibatkan kedaulatan negara dan Malaysia tidak pernah pada mana-mana ketika mengetepikan kekebalan kedaulatannya dan penimbang tara tidak mempunyai kuasa untuk menyelesaikan perkara yang dibawa oleh penuntut,” menurut kenyataan itu.

Sekretariat itu berkata perkara tersebut selaras dengan perintah yang dikeluarkan oleh Mahkamah Tinggi Sabah bagi pihak Kerajaan Malaysia pada 14 Januari 2020.

Kerajaan Malaysia tidak akan berkompromi terhadap aspek kedaulatan dan keselamatan negara,” menurut sekretariat.

Pada 7 Mac, media asing melaporkan bailif Perancis cuba menguatkuasakan perintah rampasan ke atas tiga hartanah di Paris yang dimiliki oleh Kerajaan Malaysia susulan permohonan kumpulan itu berkaitan penganugerahan pampasan sebanyak AS$15 bilion (RM66 bilion) yang mereka peroleh terhadap Malaysia.

Pada 9 Januari lepas, Menteri Luar Datuk Seri Zambry Abd Kadir berkata, Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said akan menjadi wakil kerajaan ke Eropah termasuk Perancis bagi mengendalikan kes tuntutan kumpulan Sulu membabitkan beberapa aset milik Malaysia. – Bernama

See author's posts


Penjarakan sosial dalam pesawat tidak wajib

KUALA LUMPUR: Syarikat penerbangan tambang rendah, AirAsia Bhd mengalu-alukan keputusan kerajaan untuk tidak mewajibkan penjarakan sosial dalam penerbangan, kata Ketua Pegawai Eksekutif, Riad Asmat.

Beliau berkata menurut Persatuan Pengangkutan Udara Antarabangsa (IATA), bukti telah menunjukkan risiko jangkitan dalam pesawat adalah sangat rendah.

“Pesawat telah dilengkapi dengan ciri-ciri yang dapat mengurangkan risiko jangkitan di dalam pesawat seperti penapis Udara Berzarah Kecekapan Tinggi (HEPA) yang memastikan udara dalam pesawat sentiasa bersih.

“Tahap kebersihan ini setaraf dengan kualiti udara dalam bilik pembedahan di hospital,” katanya kepada Bernama.

AirAsia turut menyambut baik pembukaan semula perjalanan domestik susulan pengumuman Perintah Kawalan Pergerakan Pemulihan (PKPP) baru-baru ini, serta insentif seperti pelepasan cukai pendapatan RM1,000 untuk perbelanjaan pelancongan domestik hingga Disember 2021, katanya.

“Berpegang teguh kepada slogan kami, ‘Now Everyone Can Fly’, kami dengan besar hati menyokong usaha kerajaan dengan melancarkan Pas Tanpa Had untuk merangsangkan dan menghidupkan semula pelancongan domestik Malaysia,” katanya.

Pada 7 Jun, Perdana Menteri, Tan Sri Muhyiddin Yassin mengumumkan beberapa kelonggaran yang dibenarkan kepada rakyat di bawah PKPP termasuk kebenaran perjalanan rentas negeri mulai 10 Jun.

Susulan itu, AirAsia melancarkan Pas Tanpa Had Cuti-Cuti Malaysia untuk merangsangkan dan merancakkan semula pelancongan domestik Malaysia bagi menyokong usaha kerajaan.

Pas bernilai bersih RM399 tersebut tersedia untuk semua ahli AirAsia BIG yang berpangkalan di Malaysia untuk membeli di airasia.com/deals atau menerusi aplikasi mudah alih AirAsia (di bawah Tab Tawaran) mulai 11 Jun hingga 15 Jun 2020.

Pemegang pas boleh menebus perjalanan tanpa had bagi tempoh perjalanan domestik 25 Jun 2020 hingga 31 Mac, 2021.

Sekiranya terdapat perubahan rancangan perjalanan, fleksibiliti yang lebih baik turut disediakan untuk pelanggan yang melakukan perjalanan hingga 31 Disember 2020 dengan mengetepikan biaya pertukaran penerbangan. – Bernama

See author's posts


Empat terima Darjah SUMW dari Agong

KUALA LUMPUR: Yang di-Pertuan Agong Al-Sultan Abdullah Ri誕yatuddin Al-Mustafa Billah Shah berkenan mengurniakan Darjah Kebesaran Seri Utama Mahkota Wilayah (SUMW) kepada empat individu kenamaan bersempena sambutan Hari Wilayah Persekutuan 2021.

Turut berangkat pada istiadat di Istana Negara Raja Permaisuri Agong Tunku Hajah Azizah Aminah Maimunah Iskandariah.

Mendahului senarai penerima ialah Yang Dipertua Negeri Pulau Pinang Tun Dr Abdul Rahman Abbas yang dianugerahkan darjah SUMW membawa gelaran Datuk Seri Utama.

Turut menerima darjah kebesaran itu adalah Yang Dipertua Negeri Sabah Tun Juhar Mahiruddin, isteri Yang Dipertua Negeri Sarawak Toh Puan Datuk Patinggi Ragad Kurdi Taib, dan Yang Dipertua Negeri Melaka Tun Mohd Ali Rustam.

Hadir sama pada istiadat tersebut Menteri Wilayah Persekutuan Tan Sri Annuar Musa dan timbalannya, Datuk Seri Dr Santhara Kumar.

Sementara itu, Annuar dalam kenyataan berkata penganugerahan tersebut diberikan kepada tokoh yang memberikan sumbangan besar kepada kemajuan Wilayah Persekutuan.

Menurut beliau, Abdul Rahman berjasa dalam mengukuhkan jalinan perniagaan dan industri antara Pulau Pinang dan Wilayah Persekutuan yang membuka peluang perniagaan baharu serta pelaburan bagi komuniti perniagaan dan industri.

Sementara, Juhar pula memainkan peranan penting menyuntik semangat yang dibawa dalam Perjanjian Malaysia 1963 dengan Sabah adalah satu daripada rakan sekutu dalam kewujudan Malaysia.

“Kemajuan Sabah membolehkan Wilayah Persekutuan Labuan meluaskan rangka kemajuan ekonominya secara bersepadu dengan Sabah sebagai sebuah hab logistik, pengangkutan, minyak dan gas serta pelancongan,” menurut Annuar.

Menurut kenyataan itu, Ragad Kurdi adalah penaung pelbagai organisasi kebajikan dan amal bergiat aktif dalam menghulurkan sumbangan serta bantuan kewangan dan peralatan perubatan bagi menangani wabak Covid-19.

Mohd Ali pula banyak berjasa mengeratkan hubungan Melaka dan Kuala Lumpur sebagai bandar raya berkembar dalam pelbagai sektor ekonomi. – Bernama

See author's posts


Kek Batik Amirah jadi cenderamata

Kalau sebut sahaja kek batik, pasti ramai terbayang keenakan rasa kek yang berwarna coklat kehitaman yang cukup lemak dan manis.

Keenakan rasa kek batik ini diakui ramai sejak berzaman bak kata perpatah, tak lapuk dek hujan, tak lekang dek panas.

Jadi, tidak hairanlah kalau sehingga kini Kek Batik masih lagi menjadi pilihan pelbagai jenis lapisan masyarakat tidak kira muda ataupun tua.

Kebiasaannya, Kek batik dijadikan hidangan ketika musim perayaan, majlis keramaian, majlis hari jadi dan minum petang.

Bagaimanapun, kek ini kini turut dijadikan sebagai kuih atau ‘goodies’ (cenderamata) semasa acara perkahwinan dan kenduri -kendara dalam kalangan masyarakat Melayu.

Menurut salah seorang penggemar Kek Batik, Amirah Amin,27, terdapat pelbagai variasi resepi yang ada untuk menghasilkan Kek Batik.

Jelasnya, ada resepi Kek Batik yang menggunakan telur dan ada yang tidak menggunakan telur.

“Jika menggunakan resipi yang banyak telur, salutan kek batik agak kenyal dan tidak melekat.

“Namun, jika tanpa telur pula, salutan coklat akan sedikit melekat dan perlu direhatkan semalaman di dalam peti ais sehingga beku barulah boleh dipotong dan dimakan,” katanya ketika dihubungi pemberita.

Anak sulung dari empat beradik ini memberitahu, Kek Batik merupakan salah satu kek yang senang untuk dibuat kerana hanya menggunakan biskut dan beberapa bahan lain.

“Untuk menghasilkan Kek Batik, bahan-bahan yang diperlukan cuma biskut marie, susu pekat, milo, creamy marjerin, dan serbuk koko.

“Kek batik biasanya tidak perlu dibakar dalam ketuhar. Ia juga tidak memerlukan peralatan istimewa seperti “mixer” atau alatan membuat kek yang lain.

“Hanya beberapa perkakas seperti kuali, sudip, spatula, loyang dan kertas minyak yang diperlukan,” ujarnya.

Graduan Sarjana Muda dalam bidang teknologi maklumat ini memberitahu, cara penyediaan Kek Batik amat mudah dan tidaklah serumit yang disangka.

“Marjerin dipanaskan di dalam kuali menggunakan api perlahan sehingga cair. Masukkan  susu pekat, milo, dan serbuk koko dan dikacau sehingga sebati.

“Seterusnya, masukkan biskut marie yang telah dipatahkan dan kacau sehingga keseluruhan biskut disaluti dengan sos coklat.

“Kemudian, adunan tadi dimampat ke dalam loyang yang telah dilapik dengan kertas minyak dan disejukkan semalaman sebelum dipotong dan dimakan,” jelasnya.

Jelas Amirah, seiring dengan peredaran zaman, kini Kek Batik diolah dengan pelbagai bentuk dan hiasan mengikut kreativiti seseorang.

“Ada yang menambah ‘chocolate ganache” atau keju di permukaan atas Kek Batik. Ada juga yang menghias permukaan Kek Batik dengan pelbagai hiasan seperti buah-buahan, manisan dan sebagainya.

“Ini semua terpulang kepada kreativiti individu bagi menghasilkan Kek Batik yang lebih menarik, ” ujarnya.

Oleh NURZILLA MOHAMAD

See author's posts


Abdul Rahman dilantik Presiden Kehormat SGC

PANGLIMA 9 Briged Angkatan Tentera Malaysia (ATM) Brigadier Jeneral Abdul Rahman Abdul Wahab dilantik sebagai Presiden Kehormat Kelab Golf Sibu (SGC) bagi tempoh 2020- 2022.

Surat perlantikan itu disampaikan presiden SGC Joe Wong Ing Huong ketiak melakukan kunjungan hormat kepada Abdul Rahman di pejabatnya di Markas 9 Briged di Sibu semalam.

Wong ketika ditemui selepas kunjungan hormat tersebut berkata, sudah menjadi tradisi SGC untuk melantik Panglima 9 Briged sebagai presiden kehormat SGC.

“Kami menghargai sokongan 9 Briged kepada SGC sejak penubuhan kelab pada tahun 1969,” jelasnya ketika ditemui pemberita.

Sementara itu, Jawatankuasa Pengurusan SGC pada mesyuarat baru-baru ini telah sebulat suara melantik Joe Wong Ing Huong sebagai presiden untuk sesi tahun 2020-2022 dan dibantu timbalan presiden, Wong Pak Cheng.

Manakala Dato Sri Song Tiing Seng dan Penghulu Ting Teck Kai dipilih memegang jawatan naib presiden. Wong Lay Nam (kapten), Dato Thomas Tieng Mee Tung (setiausaha kehormat) dan Song Tiong Chuan (bendahari kehormat).

Oleh Akun Giman

See author's posts


LINGGA KINI DAERAH

LINGGA: Sejumlah tujuh projek ‘besar’ telah dilulus oleh Kerajaan Sarawak bagi memacu proses pembangunan kawasan Lingga yang kini sudah diangkat sebagai salah satu daerah terbaharu dalam negeri ini.

Ketua Menteri, Datuk Patinggi Tan Sri Abang Johari Tun Openg berkata, kos keseluruhan bagi tujuan pelaksanaan tujuh projek ‘besar’ adalah RM367,835,000.

“Tiga daripadanya adalah Projek Perlindungan Tebingan Sungai Bakong bernilai RM90 juta, Infrastruktur Pengairan dan Saliran Kawasan Bakong bernilai RM33.2 juta dan cadangan pembinaan Jalan Stirau – Bakong Bypass, Lingga bernilai RM15.6 juta.

“Sementara itu, selebihnya pula adalah cadangan menaik taraf Jalan Menuang ke Langgir bernilai RM48.8 juta, menaik taraf Jalan Menangkin ke Engkeranji bernilai RM71.5 juta, membina Jalan Lingga – Banting bernilai RM75 juta dan membina Kompleks Ekopelancongan Gunung Lesung bernilai RM33.7 juta,”kata beliau.

Abang Johari mengumumkan projek berkenaan ketika berucap merasmikan Majlis Pelancaran Lingga Sebagai Daerah di Pekan Lingga di sini petang semalam.

Tambah beliau, kesemua projek ‘besar’ berkenaan sudahpun dilulus sebelum Dewan Undangan Negeri (DUN) Sarawak dibubar pada 7 November lalu.

Katanya, perlaksanaan projek besar berkenaan secara tidak langsung akan memperhebatkan lagi proses pembangunan Lingga sebagai sebuah daerah baharu dalam negeri ini pada masa akan datang.

“Lagi pun pekan di Lingga juga akan menjadi lebih besar selepas penukaran status ini dengan kedudukannya yang kini dilihat sudah hampir dekat ke Kuching setelah dihubungkan melalui kawasan Sebuyau.

“Justeru, saya berharap penduduk Daerah Lingga terus bersama Gabungan Parti Sarawak (GPS) agar usaha pembangunan di kawasan mereka dapat diteruskan hanya oleh ‘orang Sarawak’ dari semasa ke semasa,” tambahnya.

Turut hadir, Setiausaha Kerajaan Negeri Sarawak, Datuk Amar Jaul Samion, Timbalan Setiausaha Kerajaan Negeri, Dato Sri Mohammad Bakar Marzuki, Residen Bahagian Sri Aman, Datu Indit Bingit, mantan ADUN Lingga, Dato Simoi Peri dan calon GPS DUN Lingga, Dayang Noorazah Awang Sohor.

Oleh VALENTINE NGUMBANG

See author's posts


Rossi tidak tertekan prospek podium ke-200

VALENTINO Rossi semalam berkata dia bangga melihat prospek untuk meraih podium kelas atasan MotoGP ke-200 di Brno hujung minggu ini – tetapi enggan untuk menekankannya.

“Apabila anda lebih tua, anda mula melihat angka dan ia bagus, saya bangga,” kata pelumba Yamaha dari Itali itu menjelang GP Czech di mana dia memenangi perlumbaan sulungnya pada tahun 1996.

“Tetapi yang pasti itu bukan motivasi utama bagi saya. Akhirnya ini hanya angka,” katanya pada sidang video.

“Saya tidak berada di sini untuk podium ke-200, saya di sini kerana saya suka perlumbaan motosikal dan saya suka cabarannya, untuk terus berusaha berada di puncak,” tambah penunggang veteran berusia 41 tahun itu.

Juara dunia MotoGP tujuh kali meraih podium ke-199 dalam kelas teratas setelah menduduki tempat ketiga di Jerez dua minggu lalu, podium pertamanya sejak Amerika Syarikat tahun lalu.

“Saya menikmati hujung minggu, kembali ke podium setelah masa yang lebih lama dan tempoh yang sukar adalah perasaan yang luar biasa,” kata Rossi.

“Oleh itu, sangat penting jika saya juga kuat di sini (di Brno). Litarnya hebat, saya selalu menyukainya tetapi pada tahun-tahun terakhir dengan Yamaha kami menderita sedikit,” tambahnya.

Perlumbaan di litar Brno akan diadakan tanpa kehadiran penonton dalam langkah-langkah yang diambil untuk membendung penyebaran wabak pandemic Covid-19 yang telah menimbulkan kekacauan ke atas kalendar MotoGP musim ini, dengan hanya 13 acara yang disahkan dan semua perlumbaan di luar Eropah dibatalkan. – AFP

See author's posts


Skuad Sayang Tanjong Datu agih sumbangan

ZARINA ABDULLAH

LUNDU: Masyarakat yang kurang bernasib baik pastinya diberi perhatian dan sumbangan setiap kali menjelang musim perayaan bagi menceriakan serta meringankan bebab mereka.

Sehubungan itu, Skuad Sayang Tanjong Datu yang diwakili Ketua Pergerakan Wanita Parti Pesaka Bumiputera Bersatu (PBB) Tanjong Datu Fatimah Abdullah menyampaikan sumbangan Raya Gawai kepada individu yang kurang bernasib baik di kawasan Dewan Undangan Negeri (DUN) Tanjong Datu di sini semalam.

Sumbangan yang pertama diserahkan kepada Afif Khairan Khasmadi yang baru menjalani pembedahan akibat penyakit Lymphoma dan akan menjalani satu lagi pembedahan selepas Hari Raya nanti.

Sumbangan turut diberikan kepada Haminah Seni dengan anak sulungnya baru balik dari Kuala Lumpur turut menjalani pembedahan. Beliau dikatakan beransur pulih dan akan mula kembali bersekolah di Tingkatan 6, Sekolah Menengah Kebangsaan (SMK) Lundu.

Selain itu, Pemanca Benjamin Gersit Jais melalui PBB Tanjong Datu dan ketua kaum dan ketua masyarakat Daerah Lundu turun padang menghulurkan sumbangan ke Kampung Kedaong Lundu untuk dua penerima.

Kampung Sungai Lundu, Kampung Tabuan dan Kampung Sebemban juga setiap satu kampung diberi kepada dua penerima, manakala Kampung Sileng Dayak pula dihantarkan kepada tiga penerima.

Sumbangan seterusnya disalurkan kepada Maimunah Tan Elon dan Dayang Rabaah Awang Suaidi di Kampung Seketi Lundu.

Dan yang terakhir semalam sumbangan untuk Loba Bihim di Kampung Stunggang Melayu Baru dan Esot Bahrin di Kampung Dagang Lundu.

Dalam pada itu, Fatimah turut mengucapkan terima kasih kepada mereka yang memberikan sumbangan dan bantuan bagi membolehkan pihaknya menyampaikan kepada golongan yang memerlukan.

“Terima kasih kepada yang menyumbang dan memberi semangat untuk menyambut Hari Raya Aidilfitri serta Hari Gawai yang bakal menjelang.

“Walaupun ia sekadar menyambut bersama keluarga ,semoga perayaan ini nanti lebih bermakna,” katanya ringkas selepas selesai penyerahan di Kampung Dagang Lundu, semalam.

Sumbangan yang disampaikan berupa makanan asas seperti beras, telur, tepung, gula dan sebagainya.

See author's posts


90 warga emas terima KGC

SARIKEI: Seramai 90 penerima Kenyalang Gold Card (KGC) di kawasan Dewan Undangan Negeri (DUN)  Repok menerima kad masing-masing di Dewan Sri Nyelong, kelmarin.

Penyerahan kad tersebut disempurnakan oleh Ahli Dewan Undangan Negeri (ADUN) Repok, Dato’ Sri Huang Tiong Sii.

Dalam ucapannya, Huang berkata, KGC diberi kepada pemegang kad pengenalan berstatus “K” atau penduduk tetap di Sarawak yang berusia 60 tahun ke atas.

“KGC ini menawarkan diskaun dan rebat ke atas barang keperluan, manfaat lain seperti jahitan dan salun rambut serta tawaran istimewa yang bernilai tinggi.

“Ia merupakan satu berita yang gembira bagi warga emas menikmati kehidupan dan dijaga dengan baik,” katanya.

Jelasnya, ia bukan sekadar kad sebaliknya penghargaan kepada warga emas Bumi Kenyalang dan sumbangan golongan itu dalam merealisasikan kelangsungan pembangunan negeri.

“Oleh itu, kita haruslah berterima kasih kepada Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah, kerana memperkenalkan KGC yang berfaedah ini.

“Pelaksanaan program ini nyata bukti langkah bijak kerajaan Gabungan Parti Sarawak (GPS) dalam menjaga kebajikan rakyat tanpa mengira usaha mahupun latar belakang.

“Saya mencadangkan agar Jabatan Kebajikan Masyarakat memperbanyakkan penglibatan pasar raya dan premis tertentu bagi membolehkan KGC dapat digunakan secara lebih meluas,” ujarnya.

Tambahnya, pada masa yang sama penerangan lebih lanjut dan terperinci perlu dilakukan supaya lebih warga emas menikmati kemudahan yang disediakan oleh Kerajaan Sarawak itu.

“Saya juga menggesa warga emas yang belum memohonnya agar segera mengemukakan permohonan.

“Saya tidak mahu rakyat khususnya di kawasan DUN Repok terlepas menerima kemudahan istimewa yang disediakan oleh Kerajaan Sarawak ini.

“Kita di peringkat pemimpin dan rakyat, amat menyanjungi dan berterima kasih kepada Ketua Menteri, Datuk Patinggi Abang Johari Tun Openg atas pimpinan beliau dalam memperkasakan pembangunan Sarikei dalam pelbagai aspek,” katanya lagi.

Ujarnya, pelbagai projek yang berimpak tinggi telah diluluskan dan telah dilaksanakan pasti memberi manfaat kepada rakyat Sarikei dalam tempoh jangka panjang.

Oleh Earl Anek

See author's posts


GPS sudah bersedia

KUCHING: Jentera Gabungan Parti Sarawak (GPS) sudah bersiap sedia untuk berdepan Pilihan Raya Umum ke-15 (PRU-15).

Pengerusinya, Datuk Patinggi Tan Sri Abang Johari Tun Openg berkata, ini kali pertama gabungan itu bertanding menggunakan logo GPS untuk pilihan raya peringkat nasional.

“Ini adalah kali pertama kita guna (logo) GPS. Kami telah berbincang dan kita akan berhadapan pilihan raya umum sebagai satu pasukan GPS. Sudah tentu kita dapat memberi bayangan apa yang akan kita terus perjuangkan.

“Apa yang penting GPS berpandangan bahawa kestabilan politik negara adalah penting dan ini dapat memberi khidmat yang lebih efektif kepada rakyat seluruh negara dan GPS akan terus berkhidmat rakyat,”katanya

Beliau berkata demikian pada sidang media selepas mempengerusikan mesyuarat mesyuarat Majlis Kepimpinan Tertinggi (MKT) GPS di Pusat Konvensyen Borneo Kuching (BCCK) malam tadi.

Abang Johari yang juga Presiden Parti Pesaka Bumiputera Bersatu (PBB) berkata, Ketua Pergerakan Wanita dan Pemuda daripada empat parti komponen GPS kini menjadi Ahli MKT gabungan itu.

Ini berikutan pindaan perlembagaan GPS dan sudah mendapat kelulusan Jabatan Pendaftaran Pertubuhan (ROS).

Sebelum ini hanya pemimpin tertinggi parti menyertai majlis itu seperti Presiden, Timbalan Presiden dan Setiausaha Agung.

GPS adalah gabungan empat parti tempatan Sarawak iaitu PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Abang Johari berkata, pelantikan ketua sayap Wanita dan Pemuda dalam MKT GPS adalah satu pengiktirafan peranan penting diberikan oleh kedua-dua pergerakan itu.

“Kalau komponen parti telah meminda perlembagaan mereka dan telah diluluskan ROS, mungkin kita juga masuk golongan 18 dan 28 sebagai ahli Majlis Tertinggi GPS, “ katanya.

Mengulas lanjut mengenai PRU-15, beliau berkata GPS mahu suara yang kuat dari Sarawak untuk memudahkan perjuangan menuntut kembali hak mengikut Perjanjian Malaysia 1963 (MA63).

“Ada dua tiga perkara yang masih lagi dalam perancangan dan perbincangan. Ini bagi kita mempertahankan keistimewaan yang ada pada Sabah dan Sarawak melalui MA63 dan juga Laporan Jawatankuasa Antara Kerajaan (IGC),” katanya.

Turut hadir, Timbalan Pengerusi GPS, Datuk Amar Awang Tengah Ali Hasan dan Datuk Amar Douglas Uggah Embas serta Ketua Penerangan GPS, Dato Sri Alexander Nanta Linggi.

Antara pemimpin GPS yang hadir termasuk Presiden Parti Rakyat Sarawak Bersatu (SUPP), Dato Sri Dr. Sim Kui Hian dan Timbalannya, Datuk Seri Richard Riot, selain Presiden Parti Demokratik Progresif (PDP), Datuk Seri Tiong King Sing dan Presiden Parti Rakyat Sarawak (PRS), Datuk Joseph Salang Gandum.

Oleh AZREEN KERIA / SHAHRUL QAIZAT

See author's posts


Apakah anak muda mahu?

ANAK muda ialah kelompok yang perlu diberikan perhatian dan disantuni. Golongan anak muda merupakan suara masa depan negara dan bakal memimpin negara pada suatu ketika nanti. Anak muda mempunyai pelbagai hasrat sesuai dengan jiwa muda dan hakikat serta realiti kehidupan yang mereka hadapi.

Anak muda terdiri daripada beberapa lapis kategori umur yang mempunyai keperluan yang berbeza-beza. Sekiranya merujuk jumlah pemilih berdaftar, jumlah mereka sebagai pengundi semakin meningkat. Pada Pilihan Raya Umum ke-15 (PRU-15), jumlah itu meningkat kepada lebih 21.17 juta dengan kira-kira separuh daripadanya pengundi muda iaitu seramai 10.6 juta orang.

Dalam konteks ini pengundi muda merujuk kepada pemilih berusia 18 hingga 39 tahun di seluruh negara. Secara statistik pengundi muda terbahagi kepada tiga kategori iaitu pengundi berusia antara 18 hingga 20 tahun yang seramai 1.39 juta, kategori kedua pula pengundi berusia antara 21 hingga 29 mempunyai 4.61 juta orang. Selebihnya berumur 30-39 tahun.

Keperluan berbeza

Sudah pasti anak muda berumur 18-25 tahun misalnya mahu isu pendidikan diberikan perhatian,  keperluan mendapat kemudahan internet lebih baik untuk urusan seharian dan pendidikan mereka. Peluang melanjutkan pengajian dalam bidang yang mereka kehendaki merupakan suatu kepuasan kepada golongan ini. Pada masa sama, kemudahan biasiswa atau pinjaman pendidikan mereka perlu lebih cakna.

Memang golongan daripada pendapatan rendah perlu dibantu dari segi pinjaman, namun pada masa sama, anak-anak muda yang berkelulusan cemerlang perlu diberikan pengiktirafan dalam bentuk biasiswa bukannya berstatus pinjaman.

Kemudahan infrastruktur ketika dalam pengajian juga perlu disantuni, misalnya isu kesesakan asrama, kemudahan mendapat asrama atau penginapan dengan harga berpaturan, kemudahan perpustakaan yang terbaik, langganan jurnal dan buku tidak sewenang-wenangnya dipotong atas jimat cermat. Begitu juga yuran pengajian perlu mampu dibiayai bukannya membebankan rakyat.

Anak muda ketika dalam pengajian wajar diberikan pendedahan yang meluas mengenai pengurusan konflik dan strategi bergerak hadapan dalam mengharungi realiti kehidupan. Bagi anak-anak lepasan sekolah, mereka perlu dibimbing secara terbaik pilihan pendidikan yang sesuai dengan minat dan kelayakan mereka.

Pendidikan dan Latihan Teknikal dan Vokasional (TVET) perlu diperluaskan sesuai dengan keperluan negara untuk melatih kemahiran. Peluang TVET mampu membawa pasaran kerja yang menjanjikan pendapatan lebih lumayan, namun kurang diseragamkan dan dipublisitikan secara sistematik.

Melatih anak mudah mampu berdikari ini sesuai dengan keperluan negara yang kekurangan tenaga separuh mahir dan mahir. Apabila kurang diterokai dan diberikan hala tuju yang luas, maka peluang ini dilihat banyak dimanfaatkan oleh pekerja-pekerja asing bagi memperoleh sumber pendapatan yang besar.

Peluang pekerjaan

Apabila tiba pada kategori usia selanjutnya iaitu berumur 26-35 tahun, anak muda berdepan dengan isu-isu seperti peluang pekerjaan dan gaji yang munasabah. Ada menyatakan gaji yang bermaruah, merujuk kepada kesesuaian dengan kepakaran dan bidang ilmu yang ada. Pentingnya pihak kerajaan memastikan peluang pekerjaan ditawarkan perlu bersesuaian dengan kelulusan dan inilah sebaik-baiknya agar bidang dipelajari tersebut tidak membazir dari segi tempoh pengajian bertahun-tahun.

Hal ini juga penting bagi memastikan kemahiran atau kepakaran itu dapat dimanfaatkan sebaik-baiknya. Justeru, aspek bidang ilmu merentasi disiplin perlu digalakkan agar pendidikan dapat membuka ruang pekerjaan yang lebih luas kepada anak-anak muda.

Isu rumah pertama

Isu rumah adalah antara isu utama membelenggu anak-anak muda yang baharu sahaja memulakan kehidupan mereka. Harga rumah tinggi yang tidak setimpal dengan gaji diperoleh mereka setiap bulan adalah punca utama anak muda ada yang beranggapan pihak kerajaan kurang peka dengan masalah mereka.

Kedudukan kewangan kurang kukuh menyebabkan peluang mereka untuk memiliki rumah sendiri  di kawasan bandar atau luar bandar menjadi terbatas.

Ada yang menyifatkan rumah diidamkan mereka hanya mampu pandang, akan tetapi tidak mampu dimiliki dan ini bukanlah perkara baharu dihadapi oleh anak-anak muda.

Namun, ketika pilihan raya umum, golongan ini diharapkan oleh parti-parti politik untuk mengundi parti mereka. Tidak ada formula magis mampu menangani isu yang membebankan rakyat muda ini, selain daripada usaha melaksanakan gaji minimum lebih munasabah dan campur tangan kerajaan dalam menperbanyakkan lagi pembinaan rumah-rumah pertama bagi golongan anak muda yang baharu memulakan kehidupan ini.

Keterlibatan ekonomi gig

Anak muda sekarang selalu dikaitkan dengan ekonomi gig yang merujuk kepada sektor ekonomi sementara yang diceburi bagi memperoleh sumber pendapatan. Antara yang popular ialah menjadi pemandu secara e-talian seperti grab, maxim, airasia rider, food Panda dan sebagainya. Sektor ini juga melibatkan pekerjaan seperti penulis sambilan, pereka grafik sambilan, menjual baju, kuih secara dalam talian dan sebagainya.

Keterlibatan anak muda mengambil inisiatif ini kerana sumber pekerjaan yang paling cepat, mudah dilaksanakan, tidak memerlukan kos besar akan tetapi menjanjikan sejumlah pendapatan sekurang-kurang untuk bertahan dalam tempoh tertentu.

Meskipun ekonomi gig ini dianggap ramai sebagai hanya bersifat sementara, akan tetapi ramai menceburinya  dalam tempoh masa yang lama. Perkara ini berlaku kerana penglibatan dalam sektor pekerjaan ini lebih dilihat bersifat fleksibel dan tidak mengongkong pergerakan harian anak muda. Jiwa anak muda ada juga tidak suka hidup mereka dipenuhi dengan jadual ketat.

Mereka mahu masa yang ada dapat digunakan untuk tujuan bersama keluarga, teman-teman dan meraikan masa berkualiti dengan pengisian yang mereka lebih minati seperti menonton Netflix, bermain permainan komputer dan bersosial.

Difahami secara politik

Bagi menyantuni selera anak-anak muda ini juga, maka anak muda mahu pihak kerajaan dan orang politik perlu memahami sifat-sifat dan tingkah laku mereka yang tidak sama seperti generasi warga emas mahupun elit politik.

Dunia mereka ialah sukan elektronik (e-sukan) yang kini sudah diiktiraf di peringkat antarabangsa termasuk Sukan Asia Hangzhou dan Sukan Asia Jakarta-Palembang 2018. Yang diceburi anak muda ialah Arena of Valor (versi Sukan Asia), Dota 2, Dream Three Kingdoms 2, FIFA (oleh EA Sports), Hearthstone, League of Legends, PUBG Mobile (versi Sukan Asia) dan Street Fighter V.

Kesemua  e-sukan ini diperakukan oleh Majlis Olimpik Asia (OCA). Sudah tentu, sesi berkaraoke bersama rakyat lebih dilihat sesuai dengan dunia orang tua atau generasi warga emas. Begitu juga sesi memberi ceramah kepada golongan lebih berumur kerana anak-anak muda sukar mendengar ceramah yang panjang-panjang.

Yang anak muda lebih santuni ialah media-media tik tok, Instagram dan twitter, snapchat, pinterest, reddit, discord dan sebagainya. Mereka sudah melihat media sosial facebook sebagai usang dan sudah kurang diperdulikan oleh mereka. Apa-apa penyebaran agenda kerajaan dan parti politik perlu melihat kecenderungan ini.   Dengan tuntutan, keperluan, kehendak baharu ini maka kerajaan, parti-parti politik dan elit politik perlu bersedia menerima perubahan ini bagi memastikan suara anak muda terus bersama mereka.

See author's posts


OFS-export perluas perniagaan di Malaysia untuk pasaran Asia

KUALA LUMPUR: OFS-export LLC, sebuah syarikat dari Belarus yang terlibat dalam sokongan profesional dan pengoptimuman proses perniagaan untuk transaksi perdagangan telah menubuhkan pejabat perwakilan di Malaysia sebagai sebahagian daripada strateginya bagi memanfaatkan pasaran global, terutamanya Asia.

Pejabat di Kuala Lumpur, dibuka secara rasmi pada 2 Mei lepas sebagai pejabat perwakilan untuk rantau Asia, dikendalikan oleh Veles Trade Sdn Bhd dan Larch Overseas Sdn Bhd, yang mempunyai kepakaran dalam perniagaan logistik, perdagangan, import serta eksport.

Pengerusi syarikat-syarikat tersebut, Aleksandrs Zaicev berkata pada awalnya China merupakan pilihan yang logik untuk menempatkan pejabat perwakilannya.

“Bagaimanapun, Malaysia agak menarik dari sudut aspek pentadbiran dan undang-undang, mentaliti rakyat serta budaya perniagaannya.

“Kami menyimpulkan bahawa kehadiran dalam bentuk syarikat Malaysia akan membolehkan kami berhubung dengan pelanggan di Asia,” katanya kepada Bernama.

Zaicev menyatakan kumpulan syarikat global itu telah berada di pasaran selama hampir 20 tahun dan menggaji lebih daripada 1,000 orang.

“Sebagai sebuah syarikat global, pada masa ini kami juga mempunyai pejabat di Moscow (Rusia), Vilnius (Lithuania), Istanbul (Türkiye) dan Almaty (Kazakhstan).

“Rakan dagang utama kami adalah China, Taiwan, Thailand, Korea Selatan, Vietnam, Türkiye, Emiriyah Arab Bersatu dan lain-lain lagi,” katanya.

Beliau seterusnya menjelaskan bagi mengekalkan perniagaan, syarikat perlu hadir di kawasan yang mana pelanggan dan rakan kongsi mereka berada.

“Strategi yang kami laksanakan adalah untuk terus mendekati pelanggan dalam usaha menyediakan lebih banyak peluang perniagaan kepada mereka.

“Kami berada di Malaysia untuk berfungsi sebagai sokongan kepada perniagaan termasuk pelanggan sedia ada, dan kemudian selepas dua atau tiga bulan kami mungkin meneruskan pembangunan perniagaan baharu bagi syarikat kami,” katanya.

Sementara itu, pengarah urusan syarikat dan pemegang saham tempatan, Datuk Seri Dr Romona Murad, berkata terdapat permintaan kukuh bagi produk elektronik Malaysia, peralatan dapur dan produk minyak sawit.

“Oleh itu, kami menggalakkan broker logistik, pengeluar dan pengedar dalam bidang tersebut untuk melibatkan kami. Kami juga kukuh dalam perniagaan logistik, perkhidmatan penghantaran kami adalah cepat dan kadarnya juga kompetitif,” kata beliau lagi.

Romona menantikan hubungan perniagaan yang membuahkan hasil di Malaysia dan di luar negara.

“Saya yakin ekonomi Malaysia akan menjadi lebih baik tidak lama lagi dan syarikat kami mampu membawa pelabur asing masuk ke negara ini dan sebaliknya,” katanya. – Bernama

See author's posts


Penggunaan dos penggalak Moderna dibenarkan

BADAN Kawal Selia Ubat-Ubatan Eropah (EMA) pada Isnin membuat kesimpulan bahawa dos penggalak vaksin Covid-19 Moderna boleh diberikan kepada individu berusia 18 tahun dan ke atas, sekurang-kurangnya enam bulan selepas dos kedua.

Ia adalah vaksin penggalak Covid-19 kedua yang diluluskan di Kesatuan Eropah (EU).

Kebenaran itu diberikan berikutan data yang menunjukkan bahawa dos ketiga yang diberikan enam hingga lapan bulan selepas dos kedua mampu meningkatkan tahap antibodi individu dewasa yang tahap antibodinya semakin berkurangan.

Awal bulan ini, EMA meluluskan dos penggalak vaksin Pfizer-BioNTech dan mengesyorkan dos ketiga suntikan daripada Pfizer-BioNTech dan Moderna untuk individu yang mempunyai sistem imun yang lemah.

EMA turut menyatakan bahawa pelaksanaan kempen vaksinasi kekal sebagai prerogatif badan penasihat yang menerajui kempen vaksinasi di setiap negara anggota EU.

Ketika berdepan tekanan untuk memulihkan ekonomi, melawan varian Delta yang mudah menular dan mengurangkan sekatan serta musim sejuk, beberapa negara anggota EU melancarkan kempen dos penggalak sebelum garis panduan EMA.

Banyak negara juga mengambil pendekatan berbeza mengenai individu yang layak menerima dos ketiga itu.

Jelas EMA, risiko keradangan jantung atau kesan sampingan lain yang jarang berlaku selepas suntikan akan dipantau.

Pihak berkuasa Amerika membenarkan dos penggalak Pfizer-BioNTech, Moderna dan Johnson & Johnson.-AFP

See author's posts


Tadika beroperasi patuhi SOP

MIRI : Tadika dan taska yang dibuka semula semalam di seluruh negeri ini beroperasi mengikut prosedur standard operasi (SOP) dan garis paduan yang disediakann.

Menteri Kebajikan, Kesejahteran Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah berkata, hasil pemantauan yang dibuat di beberapa buah tadika dan taska di sini, beliau berpuas hati dengan kelancaran pelaksanaan SOP oleh pengusaha tadika dan taska.

Justeru, katanya, ibu bapa tidak perlu bimbang untuk menghantar anak mereka ke tadika atau taska.

“Semasa tinjauan pelaksanaan SOP tadi, kita lihat dari segi aktiviti pun sudah diubah suai misalnya mereka tidak lagi mengadakan aktiviti berkumpulan, aktiviti yang lebih menumpukan kepada aktiviti individu, duduk dan makan di tempat masing-masing  bagi memastikan penjarakan sosial dipatuhi.

“Selain itu, selepas selesai sesi, pihak tadika akan menjalankan aktiviti nyahkuman seperti kerusi, lantai dan peralatan dibersihkan.

“Oleh itu, dengan adanya SOP yang disediakan dan komitmen daripada pengusaha dan pentadbir tadika dan taska, ibu bapa tidak perlu risau tentang keselamatan anak-anak mereka,” katanya kepada media selepas meninjau pelaksanan SOP di Tadika Astana di sini, semalam.

Fatimah berkata,  pemantauan pematuhan SOP terhadap tadika dan taska akan dilaksanakan dari semasa ke semasa oleh pasukan khas di bawah pelbagai agensi termasuk Kementerian Pendidikan, Kementerian Pembangunan Luar Bandar dan Jabatan Perpaduan Negara.

Katanya,  tadika atau taska akan diarah tutup operasi sekiranya gagal mematuhi SOP ditetapkan.

“Sekiranya tidak ada pematuhan pada SOP, kita akan suruh tadika atau taska tutup, ini kerana  yang akan mendapat akibat kalau tiada pematuhan kepada SOP adalah anak-anak kita.

“Di tadika dan taska, keselamatan dan kesihatan anak-anak itu adalah perkara nombor satu,” katanya.

Terdahulu, kata Fatimah, daripada 2,865 buah tadika dan taska di seluruh negeri Sarawak, sebanyak 2,385 kembali beroperasi semalam.

Pembukaan semula itu membabitkan 78,225 kanak-kanak, 5,400 guru dan 3,358 pembantu guru.

Oleh Liong Chai Ling

See author's posts


Atalanta calar rekod Lazio

LAZIO yang mengejar kejuaraan mengalami kekalahan pertama mereka dalam Serie A dalam tempoh sembilan bulan apabila kecundang 3-2 di tangan Atalanta semalam dan kekal empat mata di belakang pendahulu Juventus setelah melepaskan kelebihan dua gol.

Lazio, beraksi perlawanan pertama mereka sejak 29 Februari selepas ‘lockdown’ Covid-19, mendahului menerusi gol sendiri Marten De Roon apabila hanya enam minit di Bergamo dengan Sergej Milinkovic-Savic menambah gol kedua menerusi percubaan jarak jauh lima minit kemudian.

Bagaimanapun, Robin Gosens merapatkan jurang buat pasukan tempat keempat Atalanta tujuh minit sebelum rehat dengan Ruslan Malinovskyi menggegarkan gol penyamaan pada minit ke-66.

Jose Luis Palomino kemudian memastikan kemenangan tuan rumah 10 minit sebelum tamat.

Lazio yang berusaha mencari gelaran Serie A ketiga mereka selepas 1974 dan 2000 hanya tewas tiga kali dalam liga musim ini.

Kekalahan terakhir mereka sebelum semalam adalah 1-0 di tangan Inter Milan pada 25 September.

“Kami tahu bahawa kembali menentang Atalanta adalah salah satu lawan yang paling terburuk untuk dihadapi,” kata jurulatih Lazio, Simone Inzaghi yang anak didiknya diikat 3-3 oleh pasukan dari Bergamo itu di Roma pada Oktober.

“Sayangnya perlumbaan memenangi gelaran menjadi lebih rumit dan kami menyesalinya kerana kami telah mengharungi siri perlawanan tanpa kalah yang panjang.

“Saya tidak suka kalah dan pemain sedikit hampa.” katanya lagi.

Atalanta kini ketinggalan empat mata di belakang Inter Milan yang berada di kedudukan ketiga selepas seri 3-3 di tempat sendiri menentang Sassuolo semalam.

Juara lapan kali Juventus merupakan satu-satunya tiga pasukan teratas yang menang perlawanan minggu ini dengan kemenangan 2-0 di Bologna tempoh hari.-AFP

See author's posts


Covid-19: Penduduk Jepun gesa darurat

TOKYO: Wilayah ketiga terpadat di Jepun meminta pemerintah pusat untuk melakukan darurat akibat Covid-19 ekoran jangkitan meningkat ketika hanya tiga bulan sebelum negara itu menjadi tuan rumah Sukan Olimpik, semalam.

Wilayah Osaka menarik semula keadaan darurat dua bulan lalu dan sekatan ketat, mungkin melibatkan penutupan kedai dan pusat membeli-belah.

Bagaimanapun, keadaan itu masih belum dapat dicapai berikutan jangkitan teruk turut berlaku di kebanyakkan bahagian lain di dunia.

Tokyo dan beberapa kawasan lain diharapkan dapat mengikuti dengan harapan dapat menghindari krisis yang kini dihadapi sistem penjagaan kesihatan Osaka yang mana katil pesakit Covid-19 dalam keadaan parah;

Gabenor Hirofumi Yoshimura mengatakan beliau memberitahu menteri yang mengawasi respons Covid-19, Yasutoshi Nishimura bahawa keadaan darurat diperlukan kerana langkah-langkah yang diambil sejauh ini tidak mencukupi.

“Saya percaya sekarang adalah masa untuk mengambil langkah ketat untuk jangka waktu yang singkat,” kata Yoshimura kepada wartawan.

“Aliran orang dan penularan pantas daripada varian menyebabkan lonjakan kes baharu,”jelasnya sambil memberi amaran, meminta penutupan pusat hiburan dan pusat beli-belah.

Yoshimura juga menggesa penduduk setempat untuk beroperasi secara telekomunikasi bagi mengekang pergerakan individu.

Osaka sudah berada di bawah sekatan virus yang kebanyakannya meminta restoran dan bar ditutup pada 8.00 malam dan menggesa penduduk untuk mengelakkan acara yang tidak perlu.

Langkah tersebut mendorong wilayah itu untuk melarang Larian Obor Olimpik di jalan raya utama sebaliknya pembawa obor berlari di atas trek tertutup taman tanpa penonton.

Nishimura sebelumnya mengakui situasi yang sangat sukar di Osaka mengatakan bahawa pemerintah sedang berkoordinasi dengan pihak berkuasa mengenai langkah sewajarnya.

Menurut media tempatan, Tokyo juga merancang untuk meminta kerajaan mengisytiharkan keadaan darurat pada minggu ini.

Sekurang-kurangnya dua wilayah yang berdekatan dengan Osaka dilaporkan merancang untuk meminta tindakan tersebut.

Peningkatan kes berlaku hanya dalam waktu lebih dari tiga bulan hingga Olimpik Tokyo yang mana penganjur berkeras supaya penganjuran sukan berprestij itu dapat diadakan dengan selamat.

Jepun mengisytiharkan keadaan darurat akibat Covid-19 pada awal Januari lalu untuk beberapa kawasan dan menarik semula langkah itu pada 1 Mac di Osaka dan tiga minggu kemudian di Tokyo.

Tetapi jangkitan telah meningkat didorong oleh varian yang lebih menular dan proses vaksinasi juga bergerak perlahan.

Setakat ini, hanya vaksin Pfizer yang telah disetujui dan hanya diberikan kepada pekerja perubatan dan orang tua.

Pada masa sama, hanya 25 peratus daripada 4.8 juta pekerja kesihatan dan lebih daripada 13,000 warga emas setakat ini telah menerima suntikan dos vaksin pertama.

Pemerintah Jepun mengatakan bahawa mereka akan memiliki bekalan yang cukup pada September ini untuk memberi vaksin kepada semua penduduk berusia lebih dari 16 tahun yang berjumlah 125 juta, tetapi garis masa untuk menyelesaikan vaksinasi belum jelas. -AFP

See author's posts


PKSK: 400,000 pelajar dijangka memohon

PUTRAJAYA: Kementerian Pendidikan menyasarkan akan mengendalikan 400,000 calon untuk menduduki Pentaksiran Kemasukan Sekolah Khusus (PKSK) bagi kemasukan murid ke tingkatan satu dan empat di sekolah khusus untuk tahun 2021.

Ketua Pengarah Pelajaran Datuk Dr Habibah Abdul Rahim berkata, berdasarkan pengalaman sebelum ini, dianggarkan 200,000 pelajar akan memohon untuk menduduki kaedah pentaksiran baharu ke sekolah khusus itu bagi mendapatkan tempat ke tingkatan satu dan 200,000 lagi ke tingkatan empat.

Permohonan bagi menduduki PKSK dibuka dalam talian pada 7 September hingga 2 Oktober ini, katanya.

“Kita sedia maklum mungkin ada kawasan-kawasan yang sukar (mendapatkan) capaian Internet maka sekolah boleh bantu murid tersebut untuk isi permohonan. Semua murid layak memohon,” katanya pada taklimat media mengenai PKSP di sini.

Habibah berkata, pemohon akan menduduki pentaksiran secara berpusat di 555 pusat pentaksiran yang ditetapkan di seluruh negara, dan pusat pentaksiran akan ditambah sekiranya jumlah permohonan yang diterima melebihi 200,000 bagi kemasukan ke tingkatan satu atau tingkatan empat.

Pelaksanaan pentaksiran untuk tingkatan satu akan diadakan pada 12 hingga 23 Oktober, manakala bagi tingkatan empat pula pada 26 Oktober hingga 6 November, katanya.

“Ujian ini hanya untuk yang berminat nak masuk ke sekolah khusus, sebab ia bukan macam Ujian Penilaian Sekolah Rendah (UPSR) atau Pentaksiran Tingkatan 3 (PT3). (Kemasukan ke sekolah khusus) perlu melalui saringan dan dipilih melalui ujian pentaksiran,” kata Habibah.

Pentaksiran kemasukan sekolah khusus itu akan dilaksanakan merangkumi tiga komponen iaitu Kecerdasan Insaniah (20 peratus), Kecerdasan Intelektual (70 peratus) dan Artikulasi Penulisan (10 peratus).

Sebanyak 18,364 tempat ditawarkan di Sekolah Berasrama Penuh (SBP) dan Sekolah Menengah Kebangsaan Agama (SMKA) bagi tingkatan satu, manakala bagi tingkatan empat pula, 26,289 tempat ditawarkan di SBP, SMKA, Sekolah Menengah Teknik (SMT), Kolej Vokasional (KV) dan Maktab Tentera Diraja (MTD), katanya.

Menurut Habibah, kaedah pentaksiran itu tidak akan membabitkan kemasukan ke Maktab Rendah Sains MARA (MRSM) kerana institusi tersebut menguna pakai instrumen sendiri bagi pemilihan murid ke institusi berkenaan iaitu Ujian Kecenderungan Kemasukan MRSM (UKKM).

Mengenai format pentaksiran PKSK, Habibah berkata komponen Artikulasi Penulisan digunakan untuk mengenal pasti kebolehan percambahan idea dan tahap kreativiti serta kecenderungan dalam sesuatu bidang.

“Murid dikehendaki menulis karangan dalam bahasa Melayu berdasarkan tajuk yang diberi.  Panjang karangan ialah sekurang-kurangnya 100 patah perkataan bagi kemasukan ke tingkatan satu, dan sekurang-kurangnya 250 patah perkataan bagi tingkatan empat dan mereka diberi tempoh masa 45 minit dengan wajaran skor 10 peratus,” katanya.

Di bawah komponen Kecerdasan Insaniah dan Kecerdasan Intelektual pula, murid dikehendaki menjawab ujian objektif secara dalam talian dengan tempoh masa selama 90 minit.

Komponen Kecerdasan Insaniah mencakupi elemen Kecerdasan Emosi (EQ), Kecerdasan Rohani (SQ) dan Kecerdasan Kemahiran Insaniah digunakan untuk mengenal pasti karakter murid dan mereka perlu menjawab 30 item objektif bergred dengan wajaran skor 20 peratus.

Komponen Kecerdasan Intelek pula mencakupi elemen Kecerdasan Intelektual (IQ), Pengetahuan Am dan Penyelesaian Masalah yang digunakan untuk mengukur tahap kognitif murid dan mereka perlu menjawab sebanyak 70 item objektif aneka pilihan dengan wajaran skor 70 peratus.

“PKSK merupakan satu mekanisme saringan pemilihan murid bagi memastikan mereka mempunyai ciri-ciri selaras dengan matlamat Falsafah Pendidikan Kebangsaan, iaitu mengenal pasti potensi individu secara menyeluruh dan bersepadu merangkumi kecerdasan intelek, emosi dan rohani,” katanya.

Ditanya bagaimana murid dipilih untuk masuk ke sekolah aliran tertentu, Habibah berkata pemilihan dilakukan berdasarkan pilihan yang dibuat oleh murid selepas menduduki PKSK.

“Kalau dulu dia memohon secara berasingan tetapi kali ini secara ‘single entry point’. Mereka akan ambil pentaksiran dan selepas itu sama ada SBP, SMKA, KV dan sebagainya akan memilih murid berdasarkan pilihan yang telah dibuat,” katanya, sambil menambah hanya satu tempat akan ditawarkan bagi setiap calon.

Berkenaan calon PKSK yang didapati positif Covid-19 atau bergejala semasa pelaksanaan PKSK, Habibah berkata PKSK khas akan dijalankan selepas calon disahkan sembuh oleh pengamal perubatan bertauliah. – Bernama

See author's posts


Putin berkuasa sehingga 83 tahun?

MOSCOW: Presiden Rusia Vladimir Putin telah menandatangani undang-undang yang membolehkannya kekal berkuasa di Kremlin hingga tahun 2036.

Perundangan itu membolehkan Putin berada dua penggal yang mana tempoh setiap penggal adalah enam tahun apabila tugasnya sekarang berakhir pada tahun 2024.

Ia berdasarkan perubahan pada perlembagaan tahun lalu.

Perubahan tersebut disokong dalam undian umum musim panas lalu dan memungkinkan Putin, 68, berpotensi untuk kekal berkuasa sehingga berusia 83 tahun.

Dia kini menjalani penggal kedua berturut-turut sebagai presiden dan keempatnya secara keseluruhan.

Undang-undang yang ditandatangani oleh Putin ini mengehadkan mana-mana presiden masa depan untuk memegang jawatan setakat dua penggal, tetapi memperbaharui semula tempoh penggalnya.

Langkah ini menghalang sesiapa sahaja yang memiliki kewarganegaraan asing untuk mencalonkan diri di Kremlin.

Perundangan itu disahkan di Dewan Rakyat dan Dewan Negara pada bulan lalu. –AFP

See author's posts


Ahmad Samsuri nafi terlibat mahu jatuhkan BN

KUALA TERENGGANU: Naib Presiden PAS Datuk Seri Dr Ahmad Samsuri Mokhtar semalam menafikan wujudnya pakatan pemimpin tertinggi PAS bersama parti lain untuk menjatuhkan Barisan Nasional (BN) sebagaimana tercatat dalam beberapa dokumen yang tular di media sosial sejak Ahad lepas.

Beliau yang juga Menteri Besar Terengganu menyifatkan dokumen yang ditularkan itu sebagai ‘sampah’ dan tidak perlu dipercayai kerana dilakukan pihak tidak bertanggungjawab.

“Dokumen sampah macam itu pun orang percaya juga ke? Ia tidak benar, tidak tahu dari mana datangnya. Ejaan nama saya pun tak betul. Dia (pihak tidak bertanggungjawab itu) tahu ada pertemuan itu maka dibuatlah naratif (seperti yang tular),” katanya.

Beliau berkata demikian kepada pemberita selepas merasmikan majlis penyerahan bantuan persediaan dan pendahuluan diri penerima biasiswa Skim Pelajar Cemerlang Yayasan Terengganu Ke Luar Negara 2022 di sini semalam.

Ahad lepas, beberapa dokumen yang dikatakan minit mesyuarat Perikatan Nasional (PN) tular di media sosial, didakwa berkaitan dengan pertemuan antara Ahmad Samsuri bersama Setiausaha Agung PAS Datuk Seri Takiyuddin Hassan serta beberapa pemimpin parti lain pada 24 dan 27 Mac serta 4 dan 7 April.

Antara pemimpin yang dinyatakan dalam minit itu ialah Ahli Majlis Pimpinan Tertinggi Bersatu Datuk Seri Mohamed Azmin Ali, Pengerusi Parti Pejuang Tun Dr Mahathir Mohamad, Setiausaha Agung Bersatu Datuk Seri Hamzah Zainudin dan Bendahari Agung BN Datuk Seri Hishammuddin Hussein.

Mengulas lanjut, Ahmad Samsuri mengakui pertemuan bersama pemimpin politik itu benar-benar berlangsung, namun ia tidak membincangkan perkara seperti yang tular.

Ditanya sama ada beliau mahu mengambil tindakan undang-undang terhadap pihak terlibat, Ahmad Samsuri menegaskan tidak akan berbuat demikian kerana beliau menganggap proses itu membuang masa, selain tidak diketahui siapakah yang menyebarkan mesej berkenaan. – Bernama

See author's posts


Permohonan pelesenan baharu bersyarat

MIRI : Majlis  Bandaraya Miri (MBM)  akan  mengenakan salah  satu  syarat permohonan  pelesenan baharu bagi  perniagaan  restoran  dan  kedai  makan iaitu tidak membenarkan penggunaan minyak masak kitar semula untuk memasak makanan.

Datuk  Bandar  MBM, Adam  Yii  berkata, langkah ini adalah usaha meningkatkan kesedaran tentang kesan pengambilan makanan tinggi lemak dan kaedah menggoreng yang digunakan untuk menyediakan makanan oleh peniaga makanan.

Beliau menyatakan bahawa semakin banyak kedai kopi dan restoran di bandar raya ini menggunakan penggorengan untuk menyiapkan makanan dan ini telah menjadi perhatian utama masyarakat setempat dan pengamal kesihatan.

“Minyak masak terpakai hendaklah dilupuskan dengan betul melalui syarikat pengumpul minyak masak terpakai berlesen.

“Bukti pelupusan yang betul hendaklah dikemukakan untuk pengesahan daripada Pegawai Kesihatan Awam,” katanya selepas mempengerusikan mesyuarat bersama Ahli-ahli Majlis dan ketua-ketua bahagian MBM.

Tambah Yii, bagi menjaga kesihatan pengguna, MBM menetapkan tahap untuk jumlah sebatian polar (TPC) dalam minyak masak pada kadar 25 peratus yang mana minyak masak tidak boleh digunakan.

See author's posts


Kunyit, halia cetus gelombang baharu perniagaan

KUCHING: Masyarakat harus bijak dalam mengadaptasi bahan semulajadi menjadi sesuatu produk yang boleh menjana pendapatan.

Sekali gus, berupaya menjadi penyumbang mata pencarian dalam mengubah kehidupan harian agar lebih sempurna.

Ahli Dewan Undangan Negeri (ADUN) N.25 Simunjan, Awla Dris berkata, perubahan dunia yang semakin mencabar ketika ini turut menyaksikan tuntutan keperluan harian meningkat.

Justeru katanya, kekreatifan masyarakat dalam menambah pendapatan harian amat penting dengan mengadaptasi bahan tanam-tanaman semulajadi menjadi punca pendapatan.

“Bukti yang jelas dengan apa yang dilaksanakan oleh Simunjan D Production iaitu sebuah badan penggerak kepada pembangunan ekonomi mapan yang ketika ini berjaya menghasilkan jus daripada tanaman seperti kunyit serta halia,” ujarnya.

Beliau berkata demikian ketika berucap ringkas pada Majlis Pra Pelancaran Jus Udak Lis (Home Made) keluaran Simunjan D Production di salah sebuah hotel terkemuka di bandar ini malam kelmarin.

Menurut Awla, beliau menzahir rasa kagum dengan pendekatan berani dilakukan pihak syarikat berkenaan yang berani meneroka bidang penghasilan jus berkenaan.

Katanya, usaha dilakukan pihak terbabit seharusnya menjadi contoh kepada umum mengambil kira usaha mereka mempelbagaikan kegunaan hasil tanaman berkenaan.

“Saya percaya selepas ini tanaman kunyit dan halia akan terus diperhebatkan oleh masyarakat setempat, bukan hanya dapat menampung keperluan kegunaan barangan berkenaan.

“Tempoh yang sama dapat memperlihatkan kegunaannya untuk menghasilkan jus dengan skala yang lebih besar,” tegas beliau.

Sambil percaya populariti serta kegunaan jus berkenaan akan dapat menembusi pasaran global secara keseluruhannya.

Oleh Faizal Bujang

See author's posts


Bakat anak Sarawak ditagih hasilkan poster filem seram ‘Sumpahan Jerunei’

KUCHING: Pemenang terbaik bagi Peraduan Reka Poster filem seram, ‘Sumpahan Jerunei’ bakal dipamerkan karyanya di festival filem antarabangsa.Penerbit filem merangkap Pengarah Eksekutif Produksi Seni 2020 Datuk Nancy Foo dan Datin Wendy Wong mendedahkan perkara itu kepada pelajar grafik dan multimedia di Swinburne University of Technology kampus Sarawak di sini, hari ini.

Nancy berkata, filem yang bakal ditayangkan itu secara tidak langsung mampu menyokong pelancongan tempatan dan menjadikan Malaysia sebagai lokasi pembikinan filem yang lainnya dan memelihara warisan peninggalan.“Kami mempunyai lima objektif bagi tujuan ini iaitu untuk mempromosi Malaysia sebagai destinasi pelancongan, mendidik penonton tentang Malaysia yang kaya dengan sejarah, warisan, tradisi dan mercu tanda,” katanya selepas mengadakan sesi perkongsian bersama pelajar Swinburne sebentar tadi.Jelas Nancie lagi, melalui peraduan itu, beliau mahu bakat Malaysia dapat diketengahkan yang mana tidak pernah dilakukan sebelum ini oleh pelajar dari Insitusi Pengajian Tinggi tempatan dari Sarawak mahupun Semenanjung.Sementara itu, bagi penyertaan yang tidak memenangi hadiah utama, karya mereka akan digunakan di dalam cuitan filem itu sebagai motivasi.Jelasnya, lima poster berkualiti yang terpilih pula akan digunakan untuk cuitan filem bagi dalam dan luar negeri, tambahnya.Pemenang tempat pertama akan memenangi RM1,000 dan telefon Realme 3 Pro, manakala tempat kedua memenangi RM500, tempat ketiga RM400, tempat keempat RM300 dan tempat kelima RM200.Sehubungan dengan itu, pihaknya bahawa menerusi perkongsian itu para pelajar mengetahui bahawa filem merupakan sebuah aset negara.“Apabila orang menonton filem kita dan apabila mereka suka dengan pemandangan atau bahagian yang kita tonjolkan, barulah mereka akan rasa ingin datang ke negara kita, jadi begitulah cara kita mempromosikan Malaysia sebagai destinasi menarik melalui filem,” katanya.Enam institusi pendidikan di Sarawak menyertai peraduan itu iaitu Swinburne, Universiti Malaysia Sarawak (Unimas), Universiti Teknologi Mara (UiTM), Universiti Segi Sarawak, Sekolah Seni Kuching, Kolej Cosmopoint, dan Institut Teknologi Kreatif Limkokwing.Tempoh peraduan bermula dari 20 April hingga 20 Mei. Maklumat lanjut berkaitan peraduan akan disiarkan setiap hari di Instagram filem itu iaitu sumpahanjerunei atau https://www.instagram.com/sumpahanjerunei/.Filem ‘Sumpahan Jerunei’ dibintangi oleh pelakon terkenal iaitu Bront Palarae, Uqasha Senrose, Daiyan Trisha, Amerul Affendi, Tony Eusoff dan ramai lagi.Filem seram itu turut diilhamkan daripada sejarah dan budaya masyarakat Melanau di Sarawak, termasuk upacara pengebumian purba dan penggunaan ‘jerunei’.Filem arahan Jason Chong tersebut bakal berada di pawagam menjelang penghujung Julai tahun ini.Turut hadir, Ketua Profima Negeri Sarawak Ali Mohamad.

Oleh NICKELYSON LAKUN

See author's posts